**Likumprojekta “Grāmatvedības likums” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Likumprojekts izstrādāts, lai izpildītu valdības rīkojumā doto uzdevumu un normu skaidrībai uzlabotu grāmatvedības jomas “jumta” likumā ietverto grāmatvedības jomas regulējumu, lai tas būtu atbilstošs juridiskās tehnikas prasībām, lai būtu novērsti pašlaik konstatētie trūkumi un nepilnības, kas apgrūtina tā piemērošanu, un būtu nodrošināta ērtāka grāmatvedību reglamentējošo prasību piemērošana.Ar likumprojektu tiek pārņemts regulējums:1) kas pašlaik ietverts likumā “Par grāmatvedību”, to saskaņojot ar pašreizējām juridiskās tehnikas prasībām, ietverot lietoto terminu plašāku skaidrojumu, kā arī nosakot likuma mērķi un darbības jomu;2) kas pašlaik ietverts saskaņā ar minēto likumu izdotajos Ministru kabineta 2003.gada 21.oktobra noteikumos Nr.585 “Noteikumi par grāmatvedības kārtošanu un organizāciju” un paredz uz uzņēmumu vai tā vadītāju attiecināmus pienākumus vai tiesības;3) ko paredz likumprojektā iekļautais 2019.gada 18.jūlijā Valsts sekretāru sanāksmē izsludinātais likumprojekts “Grozījumi likumā “Par grāmatvedību”” (VSS-692, prot.Nr.28, 8.§), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, un kura virzība turpinās vispārējā kārtībā. Likums stāsies spēkā 2021.gada 1.janvārī.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2017.gada 24.maija rīkojums Nr.245 “Par Valsts nodokļu politikas pamatnostādnēm 2018.-2021.gadam” (prot. Nr.23 21.§), Rīcības virziens - uzņēmumu investīciju stimulēšana un uzņēmumu starptautiskās konkurētspējas paaugstināšana, 2.4. uzdevums: Tiesību normu sakārtošana grāmatvedības jomā, 2.4.1.apakšpunkts - Izstrādāt jaunu likumu “Par grāmatvedību”, lai tas būtu atbilstošs juridiskās tehnikas prasībām, ietverot lietoto terminu plašāku skaidrojumu un papildu regulējuma noteikšanu, kā arī nosakot likuma mērķi un darbības jomu. Pārskatīt un pilnveidot arī uz šī likuma pamata izdotos Ministru kabineta noteikumus.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība      | **Pašreizējā situācija** **un problēmas, kuru risināšanai tiesību akta projekts izstrādāts**Likums “Par grāmatvedību” (turpmāk – Likums) tika pieņemts 1992.gadā, stājās spēkā 1993.gada 1.janvārī un kopš spēkā stāšanās ir grozīts 19 reizes. Laika posmā, kas pagājis kopš Likuma pieņemšanas līdz šodienai ir notikušas ievērojamas izmaiņas juridiskajā tehnikā. Ir izdoti normatīvie akti, kas nosaka svarīgākās juridiskās tehnikas prasības, kuras jāievēro, sagatavojot normatīvo aktu projektus, tai skaitā likumprojektus (saskaņā ar Valsts pārvaldes iekārts likumu izdotie Ministru kabineta 2009.gada 3.februāra noteikumi Nr.108 “Normatīvo aktu projektu sagatavošanas noteikumi”). Likuma nosaukums, kā arī teksta izkārtojums un iedalījums vienībās neatbilst pašreizējām juridiskās tehnikas prasībām, jo:- nav pantu nosaukumu un nav numurētas pantu daļas;- nav pantu, kuros būtu norādīts likumā lietoto terminu skaidrojums, likuma mērķis un darbības joma;- Likumā iekļautais pilnvarojums Ministru kabinetam izdot noteikumus ir pārāk vispārīgs, nav noteikti noteikumu satura galvenie virzieni. Pašlaik vairāki svarīgi noteikumi, kas attiecas uz uzņēmuma vadītāja pienākumiem un tiesībām grāmatvedības jomā, ir ietverti saskaņā ar Likumu izdotajos Ministru kabineta noteikumos, nevis Likumā. Nav skaidroti atsevišķi ar grāmatvedības jomu saistīti jēdzieni, tādēļ to saturs nav viennozīmīgi saprotams. Saistībā ar informācijas tehnoloģiju attīstību un grāmatvedības datorprogrammu un grāmatvedības informācijas sistēmu arvien plašāku pielietojumu uzņēmumu grāmatvedībā, ir mainījusies grāmatvedības attaisnojuma dokumentu sagatavošanas, aprites un glabāšanas, kā arī grāmatvedības reģistru kārtošanas un finanšu pārskatu sagatavošanas prakse. Papīra formas grāmatvedības reģistru kārtošanu, datus ierakstot attiecīgajos reģistros ar roku (turpmāk arī - manuāli), pārsvarā ir aizstājusi elektroniskas formas grāmatvedības reģistru kārtošana, kur, piemērojot attiecīgas datorprogrammas, manuāli vai automātiski ievadītie dati automātiski tiek iekļauti attiecīgajos reģistros.Ar 2019.gada 18.aprīli ir mainījusies elektronisko rēķinu iesniegšanas kārtība publiskajā iepirkumā, salīdzinājumā ar līdz šim likumos noteikto, jo ir stājušies spēkā attiecīgi grozījumi Publisko iepirkumu likumā, Sabiedrisko pakalpojumu sniedzēju iepirkumu likumā, Aizsardzības un drošības jomas iepirkumu likumā un Publiskās un privātās partnerības likumā, kas pamatoti ar Eiropas Parlamenta un Padomes 2014.gada 16.maija direktīvu 2014/55/ES par elektroniskajiem rēķiniem publiskā iepirkuma procedūrās.Atsevišķos aspektos pašlaik Likumā iekļautais regulējums nepietiekami atspoguļo notikušās izmaiņas. Tādēļ grāmatvedības regulējumā ir nepieciešams likt lielāku uzsvaru uz grāmatvedības attaisnojuma dokumentu sagatavošanas un grāmatvedības reģistru kārtošanas praksi, piemērojot attiecīgas datorprogrammas (grāmatvedības informācijas datorsistēmu programmatūru). **Tiesiskā regulējuma mērķis un būtība**Likumprojekts sagatavots, lai izpildītu šīs sadaļas 1.punktā minēto uzdevumu, normu skaidrībai uzlabotu grāmatvedības jomas “jumta” likumā ietverto regulējumu un, novēršot citus iepriekš minētos trūkumus un nepilnības, nodrošinātu ērtāku grāmatvedību reglamentējošo prasību piemērošanu. Ar likumprojektu paredzēts aizstāt pašlaik spēkā esošo likumu “Par grāmatvedību”.**I. Vispārīgie noteikumi***1. Likumā lietotie termini*Likumprojekta “Grāmatvedības likums” (turpmāk – likumprojekts) 1.pantā “Likumā lietotie termini” skaidroti jēdzieni “apliecinājums (autorizācija)”, “elektroniskais rēķins” un “strukturēts elektroniskais rēķins”, “manta”, “saimnieciskais darījums” un “saimnieciskā darījuma diena”, kā arī vairāki citi jēdzieni šā likuma izpratnē.*1.1. Termins “elektronisks apliecinājums (autorizācija)”*Lai nodrošinātu vienotu izpratni par to, ko jēdziens “elektronisks apliecinājums (autorizācija)” nozīmē grāmatvedībā, likumprojekta 1.pantā iekļauts šāds termina “elektronisks apliecinājums (autorizācija)” skaidrojums: “uzņēmuma vadītāja noteiktajā kārtībā grāmatvedības informācijas datorsistēmā vai citā informācijas sistēmā elektroniskā formā sagatavotā attaisnojuma dokumentā minētā saimnieciskā darījuma esamības un sniegtās informācijas pareizības elektronisks apliecinājums, kas ļauj identificēt konkrētu personu – apliecinājuma devēju”. Elektroniskais apliecinājums (autorizācija) var ietvert datorsistēmā izveidotus piekļuves kontroles noteikumus dokumentam (piemēram, piekļuve iespējama tikai reģistrējoties ar konkrētu lietotājvārdu un/vai paroli), tā var iekļaut dokumentam pievienotus failus (piemēram, pielikums ar noteikta satura informāciju), uz dokumenta (kopijas) atzīmētus datus (piemēram konkrēta ciparu un burtu kombinācija) vai citā veidā (piemēram, veicot secīgu darbību kopumu lietvedības sistēmā).*1.2. Termins “strukturēts elektroniskais rēķins”*Elektroniskā rēķina kā dokumenta sagatavošana un nosūtīšana preces vai pakalpojuma saņēmējam samaksāšanai nav jaunums, bet ir atļauta un tiek praksē piemērota jau daudzus gadus. Elektroniskais rēķins var būt sagatavots un nosūtīts, piemēram, vienkārša teksta formātā, atvērtā biroja XML *(Office Open XML)* datņu formātā, portatīvā dokumenta *(PDF)* formātā vai portatīvā dokumenta formātā ilglaicīgai glabāšanai *(PDF/A)*, digitāli saspiesta un kodēta attēla (*JPEG*, *TIFF* un *PNG*) formātā vai citā formātā. Ir vairāki uzņēmumi, kuri sniedz elektronisko rēķinu sagatavošanas un nosūtīšanas (vai šo rēķinu papīra kopiju nosūtīšanas) pakalpojumus. Jaunums ir standartizēta (strukturēta) elektronisko rēķinu formāta ieviešana publiskajos iepirkumos Eiropas Savienībā, kuru piegādātājs var izvēlēties (bet nav obligāti) elektronisko rēķinu sagatavošanai un to nosūtīšanai pasūtītājam. Saskaņā ar pieejamo informāciju šobrīd Latvijā, ja vispār kāda no tirgū pieejamām informācijas sistēmām var nodrošināt elektronisko rēķinu izrakstīšanu atbilstoši Eiropas elektronisko rēķinu standartam, tad šādu sistēmu skaits ir neliels.Publisko iepirkumu jomas likumi skaidro, ka: “elektroniskais rēķins — rēķins, kurš izsniegts, nosūtīts un saņemts strukturētā elektroniskā formā, kas ļauj to automātiski un elektroniski apstrādāt”. Lai likumprojektā nošķirtu atbilstoši Eiropas elektronisko rēķinu standartam sagatavotu elektronisko rēķinu no jebkurā citā formātā sagatavota elektroniskā rēķina, izmantots jauns termins “strukturēts elektroniskais rēķins”, tā skaidrojumā iekļaujot precīzu atsauci uz konkrēto standartu un tā sintaksi.*1.3. Termini “manta”, “saimnieciskais darījums” un “saimnieciskā darījuma diena”*Pašlaik Likuma 11.panta pirmās daļas 2.teikums noteic, ka: “Mantas, arī prasījumu un saistību novērtēšanu izdara normatīvajos aktos noteiktajā kārtībā.” Termina “manta” saturs Likumā nav skaidrots. Savukārt, citos normatīvajos aktos sniegtais termina “manta” skaidrojums ir atšķirīgs:- Maksātnespējas likumā noteikts, ka parādnieka manta šā likuma izpratnē ir parādnieka nekustamais īpašums, kustamā manta, tajā skaitā naudas līdzekļi, naudas līdzekļi, kas iegūti, atsavinot parādnieka mantu u.c.;- Ministru kabineta 2013.gada 2.jūlija noteikumos Nr.364 “Noteikumi par zvērināta tiesu izpildītāja rīcību ar bezmantinieku mantu” noteikts, ka par bezmantinieku mantu šo noteikumu izpratnē uzskatāma ar notariālu aktu par mantojuma lietas izbeigšanu atzīta manta, kurā ietilpst nekustamais īpašums, kustama manta vai komercsabiedrības pamatkapitāla daļas vai akcijas un citi finanšu instrumenti. Lai nodrošinātu vienotu izpratni par to, ko jēdziens “manta” nozīmē grāmatvedībā, likumprojekta 1.pantā iekļauts šāds termina “manta” skaidrojums: “manta ir nauda un citi naudā novērtējami līdzekļi, tai skaitā naudā novērtējamas kustamas vai nekustamas ķermeniskas lietas (piemēram, zemes gabali, ēkas, transporta līdzekļi, preces) un bezķermeniskas lietas (piemēram, koncesijas, licences, finanšu instrumenti, aizdevumi un citi prasījumi).”Likumprojekta subjekti, kuri sagatavo bilanci, mantu norāda bilances aktīvā, tādēļ tālāk likumprojekta tekstā (5., 6., 19. un 20.pants) lietota vārdkopa “manta (aktīvi)” (attiecīgā locījumā).Pašlaik Likuma 2.panta pirmās daļas 2.teikums noteic, ka: “Grāmatvedībā uzskatāmi atspoguļojami visi uzņēmuma saimnieciskie darījumi, kā arī katrs fakts vai notikums, kas rada pārmaiņas uzņēmuma mantas stāvoklī (turpmāk — saimnieciskie darījumi).”Pamatojoties uz minēto, likumprojekta 1.pantā “Likumā lietotie termini” iekļauts termins “saimnieciskais darījums”, kas tiek skaidrots kā: “jebkurš uzņēmuma darījums, kā arī katrs fakts vai notikums, kas rada pārmaiņas uzņēmuma saistībās vai uzņēmuma īpašumā vai lietojumā esošās mantas stāvoklī. Pārmaiņas mantas stāvoklī ir mantas sastāva vai vērtības izmaiņas.”Pašlaik Likuma 5.panta ceturtā daļa noteic, ka: “Par saimnieciskā darījuma dienu uzskata attiecīgi naudas saņemšanas vai maksāšanas dienu, preču vai pakalpojumu pirkšanas vai pārdošanas dienu, kā arī jebkuru citu dienu, kurā faktiski notikušas pārmaiņas uzņēmuma mantas stāvoklī.”Pamatojoties uz minēto, likumprojekta 1.pantā “Likumā lietotie termini” iekļauts termins “saimnieciskā darījuma diena”, kas tiek skaidrots kā: “attiecīgi naudas saņemšanas vai maksāšanas diena, preču vai pakalpojumu pirkšanas vai pārdošanas diena, kā arī jebkura cita diena, kurā faktiski notikušas pārmaiņas uzņēmuma saistībās vai uzņēmuma īpašumā vai lietojumā esošās mantas stāvoklī”.*1.4. Termini “grāmatvedības dokumenti”, “grāmatvedības kontu plāns”, grāmatvedības reģistri” un “grāmatvedības organizācijas dokumenti”* Likumprojektā, salīdzinot ar Likumu, regulējuma skaidrībai papildus iekļautiplaši izmantoto terminu“grāmatvedības dokumenti”, “grāmatvedības kontu plāns”, “grāmatvedības reģistri” un “grāmatvedības organizācijas dokumenti” skaidrojumi, kas pārņemti no saskaņā ar Likumu izdotajiem Ministru kabineta 2003.gada 21.oktobra noteikumiem Nr.585 “Noteikumi par grāmatvedības kārtošanu un organizāciju”, tos attiecīgi precizējot. *1.5. Termins “uzņēmuma vadītājs”*Pašlaik Likuma 2.panta trešā daļa noteic, kas ir uzņēmuma vadītājs katram no Likuma 1.pantā minētajiem likuma subjektiem. Tai skaitā noteic, ka uzņēmuma vadītājs kooperatīvajā sabiedrībā ir valde vai persona, kura pilda tās funkcijas sabiedrības statūtos noteiktajā kārtībā.2019.gada 1.janvārī stājās spēkā jaunais Kooperatīvo sabiedrību likums. Spēku zaudējušā Kooperatīvo sabiedrību likuma 37.panta pirmās daļas 2.teikums paredzēja, ka valdes funkcijas sabiedrības statūtos noteiktajā kārtībā var pildīt direktors vai pārvaldnieks, savukārt, jaunais Kooperatīvo sabiedrību likums analoģisku regulējumu neparedz. Pamatojoties uz minēto, likumprojekta 1.pantā “Likumā lietotie termini” skaidrots, ka uzņēmuma vadītājs kooperatīvajā sabiedrībā ir valde.Ņemot vērā to, ka likumprojekta 4.pantā “Likuma subjekti” papildus pašlaik Likumā minētajiem subjektiem paredzēti jauni subjekti un ka likumprojekts paredz arī regulējumu maksātnespēja procesā esošiem uzņēmumiem, likumprojekta 1.pantā “Likumā lietotie termini” skaidrots, ka par uzņēmuma vadītāju likumprojekta izpratnē uzskatāms:- iestādē, kura tiek finansēta no valsts budžeta vai pašvaldības budžeta, valsts vai pašvaldības aģentūrā, citā publiskajā personā un iestādē, neatkarīgajā un autonomajā valsts iestādē - amatpersona, kas īsteno attiecīgās iestādes vispārējo administratīvo vadību;- fizisko personu, kas veic saimniecisko darbību, apvienībā - visi šīs apvienības biedri vai tie apvienības biedri, kuri ir pilnvaroti pārstāvēt šo apvienību;- uzņēmumā, kuram pasludināts maksātnespējas process, - maksātnespējas procesa administrators (turpmāk – administrators).*1.6. Termins “budžeta iestāde”*Likumprojekta 1.panta otrajā daļā skaidrots, ka likumprojektā lietotais termins “budžeta iestāde” atbilst Likumā par budžetu un finanšu vadību lietotajam terminam. Minētā likuma I nodaļā “Likumā lietotie termini” skaidrots, ka budžeta iestāde ir valsts vai pašvaldības iestāde, atvasināta publiska persona, kuru pilnīgi finansē no valsts vai pašvaldības budžeta, kā arī pašvaldības aģentūra. Publisko aģentūru likuma 13.panta pirmā daļa noteic, ka valsts aģentūras budžetu veido tās ieņēmumi par sniegtajiem maksas pakalpojumiem, citi pašu ieņēmumi, dāvinājumi un ziedojumi, kā arī ārvalstu finanšu palīdzība. Šis likums neparedz valsts budžeta finansējumu valsts aģentūrai, tātad šī aģentūra nav uzskatāma par budžeta iestādi Likuma par budžetu un finanšu vadību (un attiecīgi arī likumprojekta) izpratnē. Tomēr saskaņā ar šā likuma 15.panta pirmajā daļā minēto, valsts aģentūra kārto grāmatvedības uzskaiti un sniedz pārskatus Likumā par budžetu un finanšu vadību noteiktajā kārtībā.*2. Likuma mērķis* Pašlaik spēkā esošā Likuma 2.panta pirmās daļas 1.teikums noteic, ka: “Uzņēmumam ir pienākums kārtot grāmatvedību.” To, kāds ir grāmatvedības kārtošanas mērķis, pašlaik var tikai secināt no Likumā iekļautā regulējuma, kā arī citos likumos iekļautajām atsaucēm uz Likumu. Lai izpildītu pašreizējās juridiskās tehnikas prasības, likumprojekta 2.pantā “Likuma mērķis” paredzēts, ka: “Likuma mērķis ir noteikt uzņēmumiem pienākumu kārtot grāmatvedību, lai nodrošinātu gada pārskata vai citu pārskatu sagatavošanai, nodokļu aprēķināšanai un citu grāmatvedības uzdevumu izpildei nepieciešamo informāciju par saimnieciskajiem darījumiem.”*3. Likuma darbības joma*Pašlaik spēkā esošajā Likumā nav norādīta darbības joma.Lai izpildītu pašreizējās juridiskās tehnikas prasības, likumprojekta 3.pantā “Likuma darbības joma” paredzēts, ka: “Likums nosaka grāmatvedības kārtošanas prasības un tiesiskos risinājumus likuma mērķa sasniegšanai, par grāmatvedības kārtošanu un grāmatvedības informācijas saglabāšanu atbildīgo personu un kompetences sadalījumu grāmatvedības jomā.”*4. Likuma subjekti*Pašlaik spēkā esošā Likuma 1.pants noteic, ka: “Likums attiecas uz komersantiem, kooperatīvajām sabiedrībām, ārvalstu komersantu filiālēm un nerezidentu (ārvalstu komersantu) pastāvīgajām pārstāvniecībām, biedrībām un nodibinājumiem, politiskajām organizācijām (partijām) un to apvienībām, reliģiskajām organizācijām, arodbiedrībām, iestādēm, kuras tiek finansētas no valsts budžeta vai pašvaldību budžetiem, uz valsts vai pašvaldību aģentūrām, citām juridiskajām un fiziskajām personām, kas veic saimniecisko darbību (turpmāk — uzņēmums).”Spēkā esošajā regulējumā nav detalizēti uzskaitītas visas normatīvajos aktos minētās personas, kas veic saimniecisko darbību un kam ir pienākums kārtot grāmatvedību. Tādēļ ir saņemti jautājumi par Likuma prasību attiecināšanu uz attiecīgā normatīvajā aktā minēto personu.Regulējuma piemērošanas skaidrībai likumprojekta 4.pantā “Likuma subjekti” papildus pašlaik Likumā minētajiem subjektiem paredzēti šādi jauni subjekti:- reliģisko organizāciju iestādes;- citas publiskās personas un iestādes, neatkarīgās un autonomās valsts iestādes;- fizisko personu, kas veic saimniecisko darbību, apvienības.*4.1. Reliģisko organizāciju iestādes*Reliģisko organizāciju likuma 7.1 panta “Reliģisko organizāciju iestādes” pirmajā daļā norādīts, ka reliģiskās organizācijas savos statūtos paredzēto reliģiskās darbības mērķu sasniegšanai var veidot iestādes, kurām nav peļņas iegūšanas nolūka un rakstura: garīgā personāla mācību iestādes, klosterus, misijas, diakonijas iestādes un tamlīdzīgas iestādes. Minētā likuma 8.panta “Reliģisko organizāciju un to iestāžu reģistrācija” (18.12.2008. likuma grozījumu redakcijā) pirmajā daļā noteikts, ka reliģiskās organizācijas un to iestādes reģistrē reliģisko organizāciju un to iestāžu reģistrā. Reģistru kārto Latvijas Republikas Uzņēmumu reģistrs. Līdz ar to, regulējuma skaidrībai likumprojektā kā likumprojekta subjektus nepieciešams iekļaut arī reliģisko organizāciju iestādes. *4.2. Citas publiskās personas un iestādes, neatkarīgās vai autonomās valsts iestādes*Likumā “Par Latvijas Republikas Uzņēmumu reģistru” noteikts, ka, sākot ar 2018.gada 1.martu, Publisko personu un iestāžu sarakstā (turpmāk – Saraksts) ieraksta:1) Latvijas Republikas Saeimu un Valsts prezidenta kanceleju;2) tiesas un prokuratūras;3) tiešās pārvaldes iestādes;4) atvasinātas publiskas personas;5) pastarpinātas pārvaldes iestādes;6) citas valsts institūcijas.Valsts pārvaldes iekārtas likums nosaka Ministru kabinetam padotās valsts pārvaldes institucionālo sistēmu – publisko tiesību juridiskās personas un to iestādes. Sarakstā uzskaitītas visas publiskās personas un iestādes, kas nodrošina izpildvaras funkciju veikšanu.Saskaņā ar Latvijas likumiem Latvijas Banka, Valsts kontrole, Finanšu un kapitāla tirgus komisija, Sabiedrisko pakalpojumu regulēšanas komisija, Centrālā vēlēšanu komisija, Tiesībsarga birojs ir tādas valsts iestādes, kas darbojas patstāvīgi, ir neatkarīga vai autonoma valsts iestāde un atrodas ārpus Ministru kabineta padotības sistēmas. Uz šīm iestādēm neattiecas Valsts pārvaldes iekārtas likums. Turklāt, Latvijas Banka, Finanšu un kapitāla tirgus komisija un Sabiedrisko pakalpojumu regulēšanas komisija netiek finansēta no valsts budžeta.*4.3. Fizisko personu, kas veic saimniecisko darbību, apvienības*Saskaņā ar Latvijas Republikas Advokatūras likuma (turpmāk – Advokatūras likums) 108.pantu zvērinātu advokātu (turpmāk – advokāti) prakse tiek organizēta tikai šajā likumā noteiktajā veidā. No Advokatūras likuma 116., 117. un 118.panta izriet, ka advokāti var praktizēt individuāli vai arī sadarbībā ar citiem advokātiem izveidotos advokātu birojos, kurus reģistrē Zvērinātu advokātu padomē.Pamatojoties uz nodokļus reglamentējošajos normatīvajos aktos ietverto regulējumu, advokātu biroji tiek reģistrēti Valsts ieņēmumu dienestā kā nodokļu maksātāji, tomēr pēc juridiskās formas un ekonomiskās būtības advokātu biroji ir fizisko personu, kas veic saimniecisko darbību, apvienības. Tādēļ advokātu birojiem jānodrošina grāmatvedības prasību izpilde, ciktāl tas nepieciešams, lai advokāti, kā fiziskās personas, kas veic saimniecisko darbību, varētu ievērot grāmatvedību reglamentējošo normatīvo aktu prasības, uzskaitīt saimnieciskās darbības ieņēmumus un izdevumus un sagatavot nodokļu deklarācijas un veidlapas, atbilstoši nodokļu likumos vai saskaņā ar tiem pieņemtajos normatīvajos aktos noteiktajām prasībām. Ņemot vērā, ka pašlaik advokātu biroju tiesiskais regulējums ļoti vispārīgs, pastāv atšķirīgas interpretācijas par to tiesisko statusu, pielīdzināšanu juridiskai personai un par atzīšanu par tiesību subjektu.Atzīmējam, ka Tieslietu ministrija izvērtēja nepieciešamos Advokatūras likuma grozījumus darba grupā, kurā tika pieaicināti eksperti arī no Finanšu ministrijas, kā arī sagatavoja un Valsts sekretāru 2019.gada 19.septembra sanāksmē izsludināja Advokatūras likuma grozījumu projektu (VSS-913, prot. Nr.35, 27§). Ar minēto projektu paredzēts risināt vairākas advokatūras sistēmā pastāvošās problēmas, tai skaitā arī definēt advokātu biroja tiesisko statusu. Kā norādīts Advokatūras likuma grozījumu projekta sākotnējās ietekmes novērtējuma ziņojumā (anotācijā) advokātu biroju turpmāk varēs veidot kā personālsabiedrību vai sabiedrību ar ierobežotu atbildību, attiecīgi to reģistrējot Uzņēmumu reģistrā Komerclikumā noteiktajā kārtībā. *4.4. Likuma subjektu loka apzīmēšanai lietotais termins “uzņēmums”*Izstrādājot likumprojektu, likuma subjektu loka apzīmēšanai turpināts lietot līdz šim lietoto terminu “uzņēmums”, jo šis termins grāmatvedības kārtošanu (un nodokļus) regulējošajos normatīvajos aktos ir lietots jau kopš 90.gadu sākuma, līdz ar to tas šajā laika periodā ir ieguvis konvencionālu (t.i. vispārēji pieņemtu, tradicionālu) raksturu. Jebkura cita termina (kā “apkopojošā” termina) lietošana likumprojektā paredzētā plašā personu loka, kas veic saimniecisko darbību, apzīmēšanai, neatbildīs tā adekvātai uztverei. Otrkārt, šāds termins ar nodokli apliekamo (vai no nodokļu aplikšanas atbrīvojamo) subjektu apzīmēšanai ir lietots arī Uzņēmumu ienākuma nodokļa likumā, citos nodokļus reglamentējošajos likumos un nodokļu konvencijās. Atzīmējam, ka Komerclikumā termins “uzņēmums” ir lietots citā nozīmē: “Uzņēmums ir organizatoriski saimnieciska vienība. Uzņēmumā ietilpst komersantam piederošas ķermeniskas un bezķermeniskas lietas, kā arī citi saimnieciski labumi (vērtības), kurus komersants izmanto komercdarbības veikšanai” (18.pants. Uzņēmuma jēdziens).*5. Grāmatvedības uzdevumi*Pašlaik spēkā esošajā Likumā nav norādīti grāmatvedības uzdevumi.Likumprojekta 5.pantā “Grāmatvedības uzdevumi” paredzēti šādi grāmatvedības uzdevumi:* nodrošināt uzņēmuma vadību ar grāmatvedības informāciju saimnieciska rakstura lēmumu pieņemšanai;
* īstenot grāmatvedības kontroli par finanšu uzskaites precizitāti, ticamības nodrošināšanu un uzņēmuma īpašumā vai lietojumā esošās mantas saglabāšanu;
* nodrošināt finanšu pārskatu lietotājus ar patiesu un pilnīgu informāciju par uzņēmuma mantu (aktīviem), saistībām, finansiālo stāvokli, saimnieciskās darbības rezultātiem un naudas plūsmu;
* veikt nodokļu aprēķināšanu;
* nodrošināt ieņēmumu un izdevumu norobežošanu pa pārskata periodiem.

Ar šajā likumprojekta pantā lietoto jēdzienu “finanšu pārskatu lietotāji” parasti saprot potenciālos ieguldītājus (investorus), akcionārus (dalībniekus), piegādātājus, pircējus, bankas un citus kreditorus, uzņēmuma darbiniekus, valsts iestādes un sabiedriskās organizācijas. Ar jēdzienu “finansiālais stāvoklis” parasti saprot uzņēmuma spēju savlaicīgi norēķināties par uzņēmuma saistībām (maksātspēju).Ar jēdzienu “grāmatvedības kontrole” parasti saprot metodes un paņēmienus, kurus grāmatvedībā izmanto, lai kontrolētu uzņēmuma mantas saglabāšanu, visu saimniecisko darījumu atspoguļošanu atbilstoši normatīvo aktu prasībām un grāmatvedības organizācijas dokumentos noteiktajai kārtībai, kā arī lai nodrošinātu grāmatvedības sniegtās informācijas savlaicīgumu un pareizību. *6. Vispārīgās grāmatvedības kārtošanas prasības**6.1. Vispārīgās prasības*Pašlaik spēkā esošā Likuma 2.panta pirmā daļa noteic arī to, ka: “Grāmatvedībā uzskatāmi atspoguļojami visi uzņēmuma saimnieciskie darījumi, kā arī katrs fakts vai notikums, kas rada pārmaiņas uzņēmuma mantas stāvoklī (turpmāk – saimnieciskie darījumi). Grāmatvedību kārto tā, lai grāmatvedības jautājumos kvalificēta trešā persona varētu gūt patiesu un skaidru priekšstatu par uzņēmuma finansiālo stāvokli bilances datumā, tā darbības rezultātiem, naudas plūsmu noteiktā laikposmā, kā arī konstatēt katra saimnieciskā darījuma sākumu un izsekot tā norisei.” Savukārt, otrā daļa noteic, ka: “Grāmatvedības sniegtajai informācijai jābūt patiesai, salīdzināmai, savlaicīgai, nozīmīgai, saprotamai un pilnīgai.” Likumprojekta 6.pants “Vispārīgās grāmatvedības kārtošanas prasības” paredz pārņemt minētās Likuma prasības ar redakcionāliem precizējumiem, kas izriet no fakta, ka likumprojekta 1.pantā iekļauts termina “saimnieciskais darījums” skaidrojums. *6.2. Komercnoslēpums*Pašlaik spēkā esošā Likuma 4.pants noteic, ka: “Grāmatvedībā par komercnoslēpumu nav uzskatāma informācija un dati, kas saskaņā ar spēkā esošajiem normatīvajiem aktiem iekļaujami uzņēmuma pārskatos. Visa pārējā uzņēmuma grāmatvedībā esošā informācija uzskatāma par komercnoslēpumu un ir pieejama vienīgi revīzijām, nodokļu administrācijai nodokļu aprēķināšanas pareizības pārbaudei, kā arī citām institūcijām likumdošanas aktos paredzētajos gadījumos.”2019.gada 1.aprīlī stājās spēkā Komercnoslēpuma aizsardzības likums, kura 3.panta otrā daļa noteic, ka: “Grāmatvedībā par komercnoslēpumu nav uzskatāma informācija un dati, kas saskaņā ar normatīvajiem aktiem iekļaujami to fizisko vai juridisko personu pārskatos, kuras veic saimniecisko darbību. Visa pārējā grāmatvedībā esošā informācija uzskatāma par komercnoslēpumu un ir pieejama vienīgi revīziju veicējiem, nodokļu administrācijai, tiesībaizsardzības iestādēm, tiesām, kā arī citām institūcijām normatīvajos aktos paredzētajos gadījumos.” Ņemot vērā, ka Komercnoslēpuma aizsardzības likuma 3.panta otrā daļa paredz komercnoslēpuma aizsardzības piemērošanas robežas grāmatvedībā, tad likumprojektā nav nepieciešams dublēt tiesību normas un tādēļ regulējums par komercnoslēpumu netiek iekļauts. *7. Vērtības mērs grāmatvedībā*Pašlaik spēkā esošā Likuma 5.pants noteic, ka: “Grāmatvedībā par vērtības mēru lieto *euro*” un noteic arī kārtību, kādā attaisnojuma dokumentos, kuru vērtības mērs ir ārvalsts valūta, norādītās summas pārrēķina *euro* ierakstiem grāmatvedības reģistros, tai skaitā, kārtību, kādā nosaka grāmatvedībā izmantojamo ārvalstu valūtas kursu.Likumprojekta 7.pants “Vērtības mērs grāmatvedībā” paredz precīzi pārņemt minētās Likuma prasības. Likumprojektā, tāpat kā pašreiz spēkā esošajā Likumā paredzēts, ka grāmatvedībā izmantojamais valūtas kurss ir Eiropas Centrālās bankas publicētais *euro* atsauces kurss. Jāatzīmē, ka *euro* atsauces kursi tiek noteikti, pamatojoties uz Eiropas Centrālo Banku sistēmas un citu centrālo banku saskaņošanas procedūru, kas notiek katru darbadienu plkst. 15.15 (pēc Latvijas laika), un atspoguļo valūtas tirgus situāciju attiecīgajā brīdī. Tas nozīmē, ka uzņēmumi neatkarīgi no darījuma veikšanas laika izmantos dienas sākumā publicēto valūtas kursu, tātad kursu, ko Eiropas Centrālā Banka noteikusi iepriekšējā darbdienā pēc plkst. 15:15.*Euro* atsauces kursi tiek publicēti atbilstoši kalendāram, saskaņā ar kuru darbojas Eiropas vienotā automatizētā reālā laika bruto norēķinu sistēma TARGET2, t.i. katru dienu, izņemot sestdienas un svētdienas, kā arī šādas svētku dienas: Jaungada diena (1. janvāris), Lielā piektdiena, pirmās Lieldienas, Darba svētki (1. maijs), Ziemassvētki (25. un 26. decembris). Uzņēmumiem, kuri gada pārskatu sagatavo saskaņā ar finanšu un kapitāla tirgus dalībnieku darbību regulējošajiem likumiem un Finanšu un kapitāla tirgus komisijas normatīvajiem noteikumiem vai rīkojumiem ir atļauts izvēlēties izmantot citu valūtas tirgus kursu avotu atbilstoši Starptautisko finanšu pārskatu standartu prasībām (SFPS). Līdz ar to uzņēmumiem, kuriem saskaņā ar normatīvajiem aktiem ir atļauts sagatavot gada pārskatu atbilstoši SFPS, kas pieņemti saskaņā ar Eiropas Parlamenta un Padomes 2002. gada 19. jūlija regulu (EK) Nr. 1606/2002 par starptautisko grāmatvedības standartu piemērošanu, atļauts izdarīt izvēli (atkāpties no obligātās prasības izmantot Eiropas Centrālās bankas publicēto *euro* atsauces kursu) un šie uzņēmumi var izmantot arī citu - pasaules finanšu tirgus atzīta finanšu informācijas sniedzēja periodiskajā izdevumā vai tā interneta resursā publicēto valūtas tirgus kursu attiecībā pret *euro*. Pasaules finanšu tirgus atzīta finanšu informācijas sniedzēja periodiskais izdevums vai tā interneta resurss ir tāds, kurā finanšu tirgus informācija tiek publicēta regulāri. Par to, ka finanšu informācijas sniedzējs ir atzīts finanšu tirgū, var liecināt tā reputācija finanšu ekspertu vidū, ilgstoša pieredze finanšu informācijas sniegšanā u.tml. Piemēram, pasaules finanšu tirgus atzīts finanšu informācijas sniedzējs ir *Financial times* *(https:www.ft.com*), *Bloomberg* *(https:www.bloomberg.com)*, *Reuters* *(https://www.reuters.com)*, jo to pieredze finanšu tirgū ir vairāk kā simts gadu ilga un tie ir respektabli uzņēmumi ar augstu reputāciju pasaules finanšu ekspertu vidū. Taču gadījumā, kad kādai ārvalstu valūtai nav Eiropas Centrālās bankas publicētā *euro* atsauces kursa, nav aizliegts izmantot arī citu pasaules finanšu tirgus atzītus finanšu informācijas sniedzēju, piemēram *XE* *(*[*https://www.xe.com*](https://www.xe.com)*)*. Šajos gadījumos uzņēmuma vadītājam būtu jānosaka grāmatvedības organizācijas dokumentos attiecīgās ārvalstu valūtas tirgus kursa (attiecībā pret *euro)* avots, kas izmantots ārvalsts valūtā norādītās summas pārrēķinam uz *euro* ierakstiem grāmatvedības reģistros. Atšķirībā no Likuma, regulējuma skaidrībai ar likumprojekta 7.panta piekto daļu likumprojektā pārņemts saskaņā ar Likumu izdoto Ministru kabineta 2003.gada 21.oktobra noteikumu Nr.585 “Noteikumi par grāmatvedības kārtošanu un organizāciju” 9.2 punkts, ar kuru noteikts pienākums katra pārskata gada beigās ārvalstu valūtas naudas atlikumus, ārvalstu valūtas termiņnoguldījumu atlikumus un ārvalstu valūtās izteikto avansu, aizdevumu vai aizņēmumu atlikumus, kā arī citus debitoru vai kreditoru parādu atlikumus (prasījumus un saistības), kas saņemami vai maksājami ārvalstu valūtās, pārrēķināt *euro* saskaņā ar grāmatvedībā izmantojamo ārvalstu valūtas kursu, kas ir spēkā pārskata gada pēdējās dienas beigās, bet šā panta ceturtajā daļā minētajā gadījumā – saskaņā ar citu minētā uzņēmuma grāmatvedības politikā noteikto valūtas tirgus kursu avotu. **II. Grāmatvedības reģistri un attaisnojuma dokumenti**Pašlaik spēkā esošā Likuma 6., 7., 7.1, 8. un 9. pants noteic kārtību, kādā kārtojami grāmatvedības reģistri, prasības attaisnojuma dokumentiem un kases operāciju uzskaitei, kā arī ietver pilnvarojumu Ministru kabinetam izdot noteikumus par kārtību, kādā grāmatvedība kārtojama vienkāršā ieraksta sistēmā.*1. Grāmatvedības reģistru kārtošanas vispārīgie nosacījumi*Ar likumprojekta 8.pantu “Grāmatvedības reģistru kārtošanas vispārīgie nosacījumi” un 9.pantu “Grāmatvedības reģistros lietojamā valoda” tiek pārņemti Likuma 6.panta un 7.panta nosacījumi, ciktāl tie attiecas uz grāmatvedības reģistru kārtošanu. Attiecībā uz grāmatvedības reģistru kārtošanu Likuma 6.panta 3.teikums noteic, ja ierakstos lietoti kodi, saīsinājumi, atsevišķi burti vai simboli, tiem ir jādod skaidrojums.Regulējuma piemērošanas skaidrībai likumprojekta 8.panta trešajā daļā paredzēts, ka uzņēmuma vadītāja noteiktie kodi (piemēram, grāmatvedības kontu plānā noteiktie kodi, krājumu uzskaitei lietotie kodi) skaidrojami uzņēmuma grāmatvedības organizācijas dokumentos.Likuma 7.panta sestā daļa pašlaik noteic, ka grāmatvedības reģistru kārtošana tikai elektroniski pieļaujama vienīgi tādā gadījumā, ja netiek pārkāptas šā likuma prasības, turklāt nodrošināma šo reģistru attēlošana datora ekrānā lasāmā veidā un, ja nepieciešams, arī iespēja veidot to atvasinājumus papīra formā.Saistībā ar informācijas tehnoloģiju attīstību un grāmatvedības datorprogrammu un grāmatvedības informācijas sistēmu arvien plašāku pielietojumu uzņēmumu grāmatvedībā, ir mainījusies grāmatvedības reģistru kārtošanas sagatavošanas prakse. Papīra formas grāmatvedības reģistru kārtošanu, datus ierakstot attiecīgajos reģistros ar roku (turpmāk arī - manuāli), pārsvarā ir aizstājusi elektroniskas formas grāmatvedības reģistru kārtošana, kur, piemērojot attiecīgas datorprogrammas, manuāli vai automātiski ievadītie dati automātiski tiek iekļauti attiecīgajos reģistros.Grāmatvedības datorprogrammas (grāmatvedības informācijas datorsistēmu programmatūras) lietotājam, kā arī trešajai personai, kura veic grāmatvedības revīziju uzņēmumā, ir nepieciešams saprast, kādā veidā varēs aplūkot grāmatvedības reģistrus.Regulējuma piemērošanas skaidrībai likumprojekta 8.panta ceturtajā daļā paredzēts, ja uzņēmums grāmatvedību kārto elektroniski, izmantojot grāmatvedības datorprogrammu (grāmatvedības informācijas datorsistēmu programmatūru), jānodrošina grāmatvedības reģistru attēlošana datora vai citas elektroniskas ierīces ekrānā cilvēklasāmā formātā.Termins “cilvēklasāms formāts” Latvijas normatīvajos aktos nav skaidrots.Savukārt, Eiropas Komisijas dokumentā “Priekšlikums Eiropas Parlamenta un Padomes regulai par kravu pārvadājumu elektronisku informāciju (COM(2018)279) 3.panta 10.punktā skaidrots, ka termins “cilvēklasāms formāts” ir elektronisks datu iesniegšanas veids, ko fiziska persona var izmantot kā informāciju bez jebkādas papildu apstrādes”, bet 4.pantā paredzēts, ka “Informāciju cilvēklasāmā formātā iesniedz uz vietas, atverot uz to elektronisko ierīču ekrāniem, kuras pieder attiecīgajiem uzņēmējiem vai kompetentajām iestādēm”.Attiecībā uz valodas lietojumu Likuma 6.panta 1.teikums noteic, ka grāmatvedības reģistri ir jākārto latviešu valodā. Bet 6.panta 2.teikums noteic, ka gadījumā, ja saimnieciskajos darījumos piedalās ārvalstu juridiskā vai fiziskā persona, tad, pusēm vienojoties, grāmatvedības reģistros, izdarot ierakstus, papildus var lietot arī otru, šai personai pieņemamu valodu. Saistībā ar grāmatvedības reģistros lietojamo valodu, skaidrības pēc precizēts, ka valsts valodas prasības attiecināmas uz ierakstu veikšanu grāmatvedības reģistros, tādējādi nosakot, ka grāmatvedības reģistros ierakstus izdara latviešu valodā. Līdz ar to šī prasība neaizliedz uzņēmumiem, nepieciešamības gadījumos, grāmatvedības reģistru veidņu nosaukumiem būt citā valodā.Izvērtējot pašlaik spēkā esošo regulējumu, tika atbalstīts viedoklis, ka saimnieciskā darījuma otrai pusei nav nekādu pilnvaru noteikt, kādā valodā uzņēmumam būtu jāizvēlas kārtot grāmatvedības reģistrus. Otra valoda drīzāk būtu svarīga starptautiskiem uzņēmumiem (koncernu mātes uzņēmumiem), kuri ārpus Latvijas apkopo dažādu valstu filiāļu (koncerna meitas uzņēmumu) pārskatus, un filiālēs (koncerna meitas uzņēmumos) pieprasa lietot “mātes uzņēmuma” valodu kā otru valodu. Tādēļ atšķirībā no Likuma 6.panta 2.teikumā minētā likumprojekta 9.panta otrā daļa paredz, ka grāmatvedības reģistros, izdarot ierakstus, papildus latviešu valodai var lietot arī otru valodu. Tas nozīmē, ka uzņēmumiem obligātā prasība ir veikt ierakstus grāmatvedības reģistros latviešu valodā, taču, nepieciešamības gadījumos, viņiem ir iespēja papildus lietot arī citu valodu.Ar likumprojekta 10.pantu “Grāmatvedības reģistru kārtošana divkāršā un vienkāršā ieraksta sistēmā” tiek pārņemti Likuma 9.panta nosacījumi. Papildus tiem regulējuma skaidrībai šajā pantā iekļauti terminu “divkāršā ieraksta sistēma” un “vienkāršā ieraksta sistēma” skaidrojumi.Līdzīgi kā Likumā, šā panta 3.daļā paredzēti pilnvarojumi Ministru kabinetam izdot noteikumus par kārtību, kādā: 1) individuālie komersanti un citas fiziskās personas, kas veic saimniecisko darbību, individuālie uzņēmumi, zemnieku un zvejnieku saimniecības, ja minēto personu apgrozījums (ieņēmumi) no saimnieciskajiem darījumiem iepriekšējā pārskata gadā nepārsniedz 300 000 *euro*, kārto grāmatvedību vienkāršā ieraksta sistēmā;2) biedrības, nodibinājumi, arodbiedrības, reliģiskās organizācijas un to iestādes, kuru apgrozījums (ieņēmumi) no saimnieciskajiem darījumiem gan kārtējā gan iepriekšējā pārskata gadā nepārsniedz 40 000 *euro*, kārto grāmatvedību vienkāršā ieraksta sistēmā. *2. Attaisnojuma dokumenti*Ar likumprojekta 11.pantu “Attaisnojuma dokumenti” un 12.pantu “Ārēji un iekšēji attaisnojuma dokumenti” tiek pārņemti Likuma 7. un 7.1 panta nosacījumi, ciktāl tie attiecas uz attaisnojuma dokumentiem.Likumprojektā atšķirībā no Likuma:1) regulējuma skaidrībai: - iekļauta prasība, ka attaisnojuma dokumentā ir jānorāda saimnieciskā darījuma vērtība naudas izteiksmē;- skaidrojot jēdzienu “ārējs attaisnojuma dokuments” ņemts vērā fakts, ka ārēja attaisnojuma dokumenta autors vai saņēmējs var būt ne tikai uzņēmums, bet arī tāda fiziskā persona, kas neveic saimniecisko darbību, tādēļ likumprojektā (12.panta pirmā daļa) lietots jēdziens “cits saimnieciskā darījuma dalībnieks” nevis “cits uzņēmums”, kā tas bija lietots Likuma 7.panta trešajā daļā;- norādīts, ka prasības par attaisnojuma dokumenta rekvizītiem un informāciju par saimnieciskajiem darījumiem piemēro tiktāl, ciktāl citos normatīvajos aktos nav noteiktas īpašas prasības atsevišķu attaisnojuma dokumentu veidu izstrādāšanai un noformēšanai (piemēram, prasības pievienotās vērtības nodokļa rēķinam, strukturētam elektroniskam rēķinam);- ietverts pilnvarojums Ministru kabinetam izdot noteikumus, lai noteiktu attaisnojuma dokumentā iekļaujamās papildu informācijas saturu atsevišķiem konkrētiem saimniecisko darījumu veidiem un īpašu noformēšanas vai sagatavošanas kārtību, kā arī citus būtiskus attaisnojuma dokumenta sagatavošanas nosacījumus (piemēram, reģistrācijas numura un dokumenta veida nosaukuma veidošanas izvēles iespējas, viendabīgu dokumentu kopsavilkumu sagatavošanas un izmantošanas izvēles iespēja);- vairs nav paredzēta prasība par juridiskās adreses (ja dokumenta autors saskaņā ar likumu jāreģistrē) vai adreses (ja dokumenta autors ir fiziskā persona) un saimnieciskā darījuma pamatojuma norādīšanu attaisnojuma dokumentā;2) ar likumprojekta 11.panta piekto daļu likumprojektā pārņemts saskaņā ar Likumu izdoto Ministru kabineta 2003.gada 21.oktobra noteikumu Nr.585 “Noteikumi par grāmatvedības kārtošanu un organizāciju” 8.3 punkts, kas paredz nosacījumus, kurus izpildot, par attaisnojuma dokumentu grāmatvedībā var izmantot oriģinālā attaisnojuma dokumenta atvasinājumu elektroniskā vai papīra formā (piemēram, papīra formas oriģinālā attaisnojuma dokumenta elektronisko kopiju - skenētas kopijas, digitāla fotoattēla vai faksimilattēla veidā, elektroniskās formas oriģinālā attaisnojuma dokumenta atvasinājumu papīra formā (izdruku)). Paredzēts, ka oriģinālā attaisnojuma dokumenta atvasinājumus apliecina uzņēmuma vadītāja noteiktajā kārtībā - atvasinājumu elektroniskā formā var apliecināt ar elektronisku apliecināšanu (autorizāciju), atvasinājumu papīra formā (izdruku) var apliecināt ar pašrocīgu parakstu.Līdzīgi kā pašlaik Likuma 7.1 pantā likumprojektā paredzēts, ka par ārēju attaisnojuma dokumentu var uzskatīt arī tādu tālāk minētu dokumentu, kas nesatur rekvizītu “paraksts”:- elektroniskā formā sagatavotu iekšēju attaisnojuma dokumentu, kam rekvizīts “paraksts” aizstāts ar elektronisku apliecinājumu (autorizāciju); - ārēju attaisnojuma dokumentu (rēķinu, preces vai pakalpojuma pieņemšanas dokumentu, neapliecinātu uzņēmuma – maksājumu pakalpojuma izmantotāja – konta izrakstu, kases čeku), ja attiecīgajā dokumentā minētā saimnieciskā darījuma esamību apliecina par saimnieciskā darījuma veikšanu un attaisnojuma dokumentā sniegtās informācijas pareizību dokumenta saņēmēja (uzņēmuma) atbildīgā persona uzņēmuma vadītāja noteiktajā kārtībā.*3. Attaisnojuma dokumentu iegrāmatošanas termiņš un īpaši noteikumi par skaidras naudas uzskaiti*Ar likumprojekta 13.pantu “Attaisnojuma dokumentu iegrāmatošanas termiņš” un 14.pantu “Īpaši noteikumi par skaidras naudas uzskaiti” tiek pārņemti Likuma 8.panta nosacījumi.Likumprojekts atšķirībā no Likuma: 1) paredz, ka attaisnojuma dokumenti ir jāiegrāmato 20 dienu laikā (Likumā noteikts – 15 dienu laikā) pēc attiecīgā mēneša beigām, ņemot vērā Pievienotās vērtības nodokļa (turpmāk – PVN) likuma 118.pantā noteikto PVN deklarācijas iesniegšanas termiņu;2) precīzāk noteic svarīgākos skaidras naudas uzskaites un kases grāmatas kārtošanas nosacījumus. Likumprojekts arī paredz pilnvarojumu Ministru kabinetam izdot noteikumus par kases ieņēmumu un izdevumu uzskaiti, kases grāmatas kārtošanu, kasiera pienākumiem un citiem ar skaidras naudas uzskaiti saistītiem jautājumiem. **III. Inventarizācija***11. Inventarizācijas mērķis un inventarizācijas noteikumi*Ar likumprojekta 15.pantu “Inventarizācijas mērķis”, 16.pantu “Inventarizācijas noteikumi” un 17.pantu “Papildu nosacījums pārskata gada slēguma inventarizācijai” tiek pārņemti Likuma 11. un 12.panta nosacījumi.Likumprojektā atšķirībā no Likuma regulējuma skaidrībai: 1) uzskatāmi norādīts inventarizācijas mērķis un gadījumi, kad veicama inventarizācija;2) iekļauts pilnvarojums Ministru kabinetam izdot noteikumus par inventarizācijas metodēm, inventarizācijas veikšanas un norises kārtību, rezultātu dokumentēšanas un inventarizācijā atklāto starpību iegrāmatošanas kārtību.Likumprojektā nav iekļauts Likuma:- 11.panta 3.teikums, kas noteic, ka mantas un saistību novērtēšanu veic normatīvajos aktos noteiktajā kārtībā. Minētajam teikumam nav nekādas juridiskās slodzes, jo noteikumus par mantas un saistību novērtēšanas kārtību konkrētiem likumprojekta subjektiem ietver konkrēti normatīvie akti, kuri ir saistoši konkrētajiem likumprojekta subjektiem un kuri tiek piemēroti normatīvajos aktos noteiktajos attiecīgajos gadījumos. - 12.panta pirmā daļa, kur noteikts, ka vienādu priekšmetu inventarizāciju var veikt arī izlases veidā, lietojot datu izvērtēšanā matemātiskās statistikas metodes, un ka šādā veidā noteiktā materiālo līdzekļu vērtība nedrīkst būtiski atšķirties no vienlaidu inventarizācijas rezultātiem. Likumprojektā šāds regulējums nav nepieciešams, jo attiecas uz vienu no inventarizācijas metodēm, kuras aprakstu paredzēts iekļaut Ministru kabineta noteikumos; - 12.panta otrā daļa, kur noteikts, ka pārskata gada slēguma inventarizācija nav obligāti jāveic pārskata gada pēdējā dienā, ja grāmatvedības dati dod iespēju arī bez dabā veiktas inventarizācijas noteikt patiesos materiālo vērtību veidus, daudzumus un to novērtējumu naudas vienībās. Likumprojektā minētais regulējums nav nepieciešams, jo laika posms, kurā drīkst veikt pārskata gada slēguma inventarizāciju, jau ir paredzēts likumprojekta 17.pantā. **IV. Gada pārskats un citi pārskati**Ar likumprojekta 18.pantu “Gada pārskats”, 19.pantu “Saimnieciskās darbības pārskats”, 20.pantu “Slēguma finanšu pārskats uzņēmuma reorganizācijas gadījumā”, 21.pantu “Slēguma finanšu pārskats uzņēmuma darbības izbeigšanas gadījumā”, 22.pantu “Parādnieka bilance un finanšu pārskats juridiskās personas maksātnespējas procesā” un 23.pantu “Īpaši nosacījumi saimnieciskās darbības veicējiem, kuri ir iedzīvotāju ienākuma nodokļa maksātāji par ienākumiem no saimnieciskās darbības vai kuri ir izvēlējušies maksāt mikrouzņēmumu nodokli” tiek pārņemti Likuma 13.panta nosacījumi.*1. Gada pārskats* Ar likumprojekta 18.panta “Gada pārskats” pirmo daļu tiek pārņemta Eiropas Parlamenta un Padomes 2017.gada 14.jūnija direktīvas 2017/1132 attiecībā uz sabiedrību tiesību dažādiem aspektiem (turpmāk – Direktīva) 14.panta “Dokumenti un ziņas, kas sabiedrībām ir jānodod atklātībā” “f” apakšpunkta prasība par publicējamo grāmatvedības dokumentu nodošanu atklātībā par katru pārskata gadu, ciktāl tā attiecas uz gada pārskatu.Jāatzīmē, ka Direktīva tika izdota kā vairāku uzņēmējdarbības tiesību direktīvu kodificētā versija, tai skaitā pārņemot arī Eiropas Parlamenta un Padomes 2009.gada 16.septembra direktīvu 2009/101/EK par to, kā vienādošanas nolūkā koordinēt nodrošinājumus, ko dalībvalstis prasa no sabiedrībām Līguma 48.panta otrās daļas nozīmē, lai aizsargātu sabiedrību dalībnieku un trešo personu intereses, prasības, no kuras izrietošā attiecīgā tiesību norma (2.panta f. apakšpunkts, kurā bija noteikta prasību par publicējamo grāmatvedības dokumentu nodošanu atklātībā par katru pārskata gadu) pašlaik iekļauta Likuma 13.panta trešās daļas 1.teikumā.No minētās Direktīvas normas izriet arī tas, ka sabiedrībām, uz kurām Direktīva attiecas, ir jānodod atklātībā tie grāmatvedības dokumenti, kuri jāpublicē saskaņā ar Padomes direktīvām 86/635/EEK (1986.gada 8.decembra Direktīva par banku un citu finanšu iestāžu gada pārskatiem un konsolidētajiem pārskatiem) un 91/674/EEK (1991.gada 19.decembra Direktīva par apdrošināšanas uzņēmumu gada pārskatiem un konsolidētajiem pārskatiem), un Eiropas Parlamenta un Padomes direktīvu 2013/34/ES (2013.gada 26.jūnija Direktīva par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes Direktīvu 2006/43/EK un atceļ Padomes Direktīvas 78/660/EEK un 83/349/EEK). Tātad, sabiedrībām, uz kurām Direktīva attiecas, saskaņā ar tās 14.panta “f” apakšpunktā minētajām citām direktīvām (turpmāk arī – citas direktīvas) par katru pārskata gadu atklātībai jānodod (jāpublicē):- gada pārskats;- atsevišķām sabiedrībām, kuras atbilst citās direktīvās noteiktajiem kritērijiem, – arī ziņojums par korporatīvo pārvaldību, ziņojums par maksājumiem pārvaldes struktūrām vai nefinanšu paziņojums (ja tie nav iekļauti gada pārskatā, bet sagatavoti kā atsevišķi dokumenti);- koncerna mātes sabiedrībām, kurām ir pienākums sagatavot konsolidēto gada pārskatu, – arī konsolidētais gada pārskats;- atsevišķām koncerna mātes sabiedrībām, kuras atbilst citās direktīvās noteiktajiem kritērijiem, – arī konsolidētais ziņojums par korporatīvo pārvaldību, konsolidētais ziņojums par maksājumiem pārvaldes struktūrām vai konsolidētais nefinanšu paziņojums (ja tie nav iekļauti konsolidētajā gada pārskatā, bet sagatavoti kā atsevišķi dokumenti).Atklātībai nododamo grāmatvedības dokumentu sarakstu un kārtību, kādā tos nodod atklātībai, nosaka speciālie likumi, ar kuriem pārņemtas minēto citu direktīvu prasības: Gada pārskatu un konsolidēto gada pārskatu likums, finanšu un kapitāla tirgus dalībnieku darbību reglamentējošie likumi (Kredītiestāžu likums, Apdrošināšanas un pārapdrošināšanas likums, Finanšu instrumentu tirgus likums un citi), kā arī Finanšu un kapitāla tirgus komisijas normatīvie noteikumi. *2. Sākuma bilance*Likumprojektā nav iekļauts Likuma 13.panta pirmās daļas 1.teikumā noteiktais, ka uzņēmuma darbības sākumā, pamatojoties uz inventarizācijas datiem, sastāda sākuma bilanci un ka uz sākuma bilanci attiecas visi tie paši noteikumi, kuri attiecas uz gada pārskata bilanci. Likumprojektā minētais regulējums nav nepieciešams, jo ne Komerclikums, ne cits uzņēmuma darbību reglamentējošs likums neparedz dokumenta “sākuma bilance” sagatavošanu vai iesniegšanu. Turklāt, ne likumā, ne arī citur nav noteikts, kādam nolūkam sākuma bilance (kā atsevišķs dokuments) nepieciešama un cik ilgi tā glabājama. Jāatzīmē, ka jēdziens “sākuma bilance” nav viennozīmīgi saprotams, jo Finanšu un kapitāla tirgus komisijas izdotajos normatīvajos noteikumos par gada pārskatu sagatavošanu ar jēdzienu “sākuma bilance” saprot bilances (kā finanšu pārskata sastāvdaļas) posteņu atlikuma summas pārskata gada sākumā.*3. Papildu noteikumi regulējuma skaidrībai*Likumprojektā, salīdzinot ar Likumu regulējuma skaidrībai:1) papildus iekļauts termina “saimnieciskās darbības pārskats” skaidrojums un šī pārskata sagatavošanas noteikumi, kā arī īpaši noteikumi par tādu saimnieciskās darbības pārskata sagatavošanas, pārbaudes un iesniegšanas kārtību, kurš nepieciešams pirms lēmuma pieņemšanas par komercsabiedrības darbības apturēšanu (likumprojekta 19.pants). Komercsabiedrība saimnieciskās darbības pārskatu sagatavo šādos Komerclikumā noteiktajos gadījumos: lai pieņemtu lēmumu par ārkārtas dividendēm (161.1pants), pamatkapitāla palielināšanu (197. un 250.pants), reorganizāciju (343.pants), darbības apturēšanu, pamatojoties uz dalībnieku lēmumu (333.3 pants), darbības izbeigšanu, pamatojoties uz dalībnieku lēmumu (313.pants). Kooperatīvā sabiedrība saimnieciskās darbības pārskatu sagatavo, lai pieņemtu lēmumu par reorganizāciju (Kooperatīvo sabiedrību likuma 94.pants);2) atsevišķos pantos iekļauti noteikumi par slēguma finanšu pārskatu un tā sagatavošanas kārtību uzņēmuma reorganizācijas gadījumā (likumprojekta 20.pants) un slēguma finanšu pārskatu un tā sagatavošanas kārtību uzņēmuma darbības izbeigšanas gadījumā (likumprojekta 21.pants), jo tie sagatavojami atšķirīgi:- slēguma finanšu pārskata sagatavošanu reorganizācijas gadījumā pieprasa Komerclikuma 347.pants un Kooperatīvo sabiedrību likuma 99.pants. Šo slēguma finanšu pārskatu sagatavo, pārbauda un iesniedz saskaņā ar normatīvajos aktos attiecīgajam uzņēmumam paredzētajiem gada pārskata sagatavošanas, pārbaudes, un iesniegšanas noteikumiem,- slēguma finanšu pārskatu uzņēmuma darbības izbeigšanas gadījumā sagatavo, piemērojot kārtību, kādā finanšu pārskatu sagatavo uzņēmums, kurš neatbilst darbības turpināšanas principam;3) atsevišķos pantos iekļauti noteikumi par:- parādnieka bilanci un finanšu pārskatu juridiskās personas maksātnespējas procesā (likumprojekta 22.pants). Maksātnespējas likuma 65.panta 2.punkts noteic, ka pēc juridiskās personas maksātnespējas procesa pasludināšanas administrators nekavējoties uzsāk parādnieka dokumentu un mantas pilnu inventarizāciju un sastāda parādnieka bilanci. Minētā likuma 26.panta piektā daļa uzliek administratoram gada pārskata sagatavošanas pienākumu gadījumā, kad administrators ir pieņēmis lēmumu par parādnieka saimnieciskās darbības turpināšanu pilnā vai ierobežotā apjomā. Savukārt, minētajā likumā nav noteikumu par to, ka finanšu pārskats jāsagatavo arī tajā gadījumā, kad administrators nav pieņēmis lēmumu par parādnieka saimnieciskās darbības turpināšanu pilnā vai ierobežotā apjomā, kamēr turpinās uzņēmuma maksātnespējas process. Tādēļ likumprojekts (līdzīgi kā spēkā esošais Likums) paredz, ka šādā gadījumā par katru pārskata gadu nepieciešams sagatavot finanšu pārskatu, kas sastāv tikai no bilances un peļņas vai zaudējumu aprēķina vai cita pārskata par saimnieciskās darbības rezultātiem (piemēram, ieņēmumu un izdevumu pārskata), kāds paredzēts attiecīgā maksātnespējīgā uzņēmuma gada pārskata sagatavošanu reglamentējošos normatīvajos aktos vai Finanšu un kapitāla tirgus komisijas normatīvajos noteikumos;- īpašiem nosacījumiem saimnieciskās darbības veicējiem, kuri ir iedzīvotāju ienākuma nodokļa maksātāji par ienākumiem no saimnieciskās darbības vai kuri ir izvēlējušies maksāt mikrouzņēmumu nodokli (likumprojekta 23.pants). Tie ir individuālie uzņēmumi, zemnieku un zvejnieku saimniecības, individuālie komersanti un citas fiziskās personas, kas veic saimniecisko darbību un ir iedzīvotāju ienākuma nodokļa maksātāji par ienākumiem no saimnieciskās darbības vai ir izvēlējušies maksāt mikrouzņēmumu nodokli. Ja minētie uzņēmumi kārto grāmatvedību divkāršā ieraksta sistēmā, tie sagatavo arī bilanci un ieņēmumu un izdevumu pārskatu, kuru saturu, sagatavošanas un iesniegšanas kārtību nosaka Ministru kabinets. *4. Īpaši nosacījumi saimnieciskās darbības veicējiem,* *kuri ir iedzīvotāju ienākuma nodokļa maksātāji par ienākumiem no saimnieciskās darbības vai kuri ir izvēlējušies maksāt mikrouzņēmumu nodokli*Saskaņā ar likumprojekta 10.panta pirmo daļu grāmatvedības reģistri kārtojami divkāršā ieraksta sistēmā. Tomēr likumprojekta 10.panta trešā daļa atļauj individuālajiem komersantiem un citām fiziskajām personām, kas veic saimniecisko darbību, individuālajiem uzņēmumiem, zemnieku un zvejnieku saimniecībām, ja minēto personu apgrozījums (ieņēmumi) no saimnieciskajiem darījumiem iepriekšējā pārskata gadā nepārsniedz 300 000 euro, grāmatvedības reģistrus kārtot vienkāršā ieraksta sistēmā. Tātad, ja minēto personu apgrozījums (ieņēmumi) no saimnieciskajiem darījumiem iepriekšējā pārskata gadā pārsniedz 300 000 euro, tad grāmatvedības reģistri jāsāk kārtot divkāršā ieraksta sistēmā. Šādā gadījumā individuālie uzņēmumi, zemnieku un zvejnieku saimniecības kļūst par Gada pārskatu un konsolidēto gada pārskatu likuma subjektiem. Saskaņā ar Gada pārskatu un konsolidēto gada pārskatu likuma 3.daļu individuālie uzņēmumi, zemnieku un zvejnieku saimniecības var sagatavot gada pārskatu, ievērojot šā likuma noteikumus, arī tad, ja to apgrozījums (ieņēmumi) no saimnieciskajiem darījumiem iepriekšējā pārskata gadā nepārsniedz 300 000 euro. Gada pārskats sastāv vismaz no bilances un peļņas vai zaudējumu aprēķina ar paskaidrojošām piezīmēm. Bilanci var sagatavot tikai tad, ja grāmatvedību kārto divkāršā ieraksta sistēmā. Līdz ar to, visām personām, kas ievēro Gada pārskatu un konsolidēto gada pārskatu likuma noteikumus, grāmatvedība jākārto divkāršā ieraksta sistēmā. Tās ir uzņēmumu ienākuma nodokļa (turpmāk – UIN) vai mikrouzņēmumu nodokļa (turpmāk – MUN) maksātājas.Individuālie komersanti un citas fiziskās personas, kas veic saimniecisko darbību, ja tās nav individuālā uzņēmuma, zemnieku un zvejnieku saimniecības īpašnieces, arī tad, ja kārto grāmatvedību divkāršā ieraksta sistēmā, nevar būt UIN maksātājas, bet var būt iedzīvotāju ienākuma nodokļa vai MUN maksātājas.*5. Pārskata gada sākums, beigas un ilgums*Ar likumprojekta 24.pantu “Pārskata gada sākums, beigas un ilgums” tiek pārņemti Likuma 14.panta (izņemot tā sesto daļu) noteikumi.Ar likumprojekta 25.pantu “Īpaši nosacījumi par pārskata gadu vai saimniecisko gadu atsevišķiem uzņēmumu veidiem” tiek pārņemti Likuma 14.panta sestās daļas un 14.1 panta noteikumi.Likumprojektā atšķirībā no Likuma normu skaidrībai paredzēts nenosaukt konkrētus uzņēmumu veidus, kuriem pārskata gads (budžeta iestādēm un valsts aģentūrām – saimnieciskais gads) sakrīt ar kalendāra gadu un kuriem pārskata gads (saimnieciskais gads), kurā uzņēmums uzsāk darbību, izbeidz darbību vai tiek reorganizēts, var būt īsāks par 12 mēnešiem, bet beidzas ne vēlāk kā kalendāra gada 31.decembrī. Tādēļ likumprojekta 25.pants paredz noteikt, ka likumprojekta 24.panta noteikumi neattiecas uz uzņēmumu, kura pārskata gada vai saimnieciskā gada ilgumu, sākumu un beigas nosaka attiecīgi likumi. Piemēram, tie ir šādi likumi:- Likums par budžetu un finanšu vadību (budžeta iestādēm un valsts aģentūrām);- Kredītiestāžu likums (kredītiestādēm);- Apdrošināšanas un pārapdrošināšanas likums (apdrošināšanas sabiedrībām);- Mikrouzņēmumu nodokļa likums (uzņēmumiem, kuri ir ieguvuši mikrouzņēmumu nodokļa maksātāja statusu);- likums “Par iedzīvotāju ienākuma nodokli” (individuālajiem uzņēmumiem, zemnieku un zvejnieku saimniecībām, individuālajiem komersantiem un citām fiziskajām personām, kas veic saimniecisko darbību un ir iedzīvotāju ienākuma nodokļa maksātājas par ienākumiem no saimnieciskās darbības). Likumprojektā atšķirībā no Likuma paredzēts arī iekļaut īpašus nosacījumus par biedrības, nodibinājuma, reliģiskās organizācijas un tās iestādes, arodbiedrības, kā arī politiskās organizācijas (partijas) un to apvienības pārskata gadu (likumprojekta 26.pants). Likumprojekta 26.pantā “Īpaši nosacījumi par biedrības, nodibinājuma, reliģiskās organizācijas un tās iestādes, arodbiedrības, kā arī politiskās organizācijas (partijas) un to apvienības pārskata gadu” paredzēts, ka šīs personas pārskata gads aptver 12 mēnešus un sakrīt ar kalendāra gadu. Pārskata gads, kurā šī persona uzsāk darbību, izbeidz darbību vai tiek reorganizēta, var būt īsāks par 12 mēnešiem, bet beidzas ne vēlāk kā kalendāra gada 31.decembrī. Minētais regulējums nepieciešams normu skaidrībai, jo minēto nevalstisko organizāciju sagatavotie pārskati saskaņā ar Politisko organizāciju (partiju) finansēšanas likuma 8.5 panta otrajā daļā noteikto iesniedzami līdz nākamā gada 31. martam, savukārt, Biedrību un nodibinājumu likumā un Reliģisko organizāciju likumā nav noteikts ne konkrēts datums, ne pārskata gads, bet ir atsauces uz grāmatvedību reglamentējošiem normatīvajiemaktiem.**V. Grāmatvedības dokumentu glabāšana***1. Grāmatvedības dokumentu glabāšanas noteikumi*Ar likumprojekta 27.pantu “Grāmatvedības dokumentu glabāšanas vispārīgie nosacījumi” un 28.pantu “Grāmatvedības dokumentu glabāšanas laiks” tiek pārņemtas Likuma 10.panta (izņemot sesto daļu) prasības.Likumprojektā nav iekļauts:- Likuma 10.panta trešajā daļā iekļautais nosacījums, ka gadījumā, ja uzskaite tiek kārtota elektroniski, jānodrošina šā panta otrajā daļā noteiktais datu glabāšanas laiks. Šis nosacījums ir novecojis, jo bija balstīts uz situāciju, kad attaisnojuma dokumenti, grāmatvedības reģistri un citi grāmatvedības dokumenti pamatā tika sagatavoti un glabāti papīra formā. Savukārt, likumprojekts balstās uz situāciju, kad lielākā daļa attaisnojuma dokumentu un grāmatvedības reģistru tiek sagatavoti elektroniski, izmantojot grāmatvedības datorprogrammas, un tiek glabāti elektroniskā vidē, bet var būt arī tādi grāmatvedības dokumenti, kas tiek sagatavoti un glabāti papīra formā. Likumprojektā (tāpat kā pašlaik Likumā) attiecībā uz glabāšanas laiku nav atšķirības starp papīra formas un elektroniskas formas grāmatvedības dokumentiem. Likumprojekts atšķirībā no Likuma paredz:- atšķirīgas glabāšanas vietas prasības elektroniskas formas grāmatvedības dokumentiem un papīra formas grāmatvedības dokumentiem. Papīra formas dokumenti, tāpat kā līdz šim, glabājami Latvijas teritorijā. Savukārt, grāmatvedības dokumenti elektroniskā formā glabājami Latvijas vai citas Eiropas Savienības dalībvalsts teritorijā, atbilstoši Eiropas Parlamenta un Padomes 2018.gada 14.novembra regulā Nr. 2018/1807 par satvaru nepersondatu brīvai apritei Eiropas Savienībā noteiktajām prasībām (šī regula noteic, ka nepersonu datu teritoriālas ierobežošanas prasības ir aizliegtas, ja vien tās nav pamatotas ar sabiedriskās drošības apsvērumiem, un ka ikviena spēkā esoša datu teritoriālas ierobežošanas prasība, kas nav pamatota ar minētajiem apsvērumiem, līdz 2021.gada 30.maijam jāatceļ);* noteikumu, ka uzņēmuma grāmatvedības dokumentus fiziskās un juridiskās personas drīkst izmantot tikai ar uzņēmuma vadītāja atļauju. Šos dokumentus drīkst izņemt no uzņēmuma tikai speciālajos likumos (likums “Par valsts ieņēmumu dienestu”, Administratīvās atbildības likums, Kriminālprocesa likums un citi) vai citos normatīvajos aktos noteiktajos gadījumos un kārtībā (pašlaik šāds regulējums ietverts Ministru kabineta 2003.gada 21.oktobra noteikumu Nr.585 “Noteikumi par grāmatvedības kārtošanu un organizāciju” 33.punktā);
* precizēt glabāšanas prasības, tās attiecinot tikai uz grāmatvedības dokumentiem, nevis ne uz visu uzņēmuma arhīvu. Uzņēmuma darbības laikā tā arhīvā var būt uzkrāti dažādi citi informatīvi vērtīgi dokumenti (t.sk., uzņēmuma dibināšanas dokumenti, līgumi, pārvaldes un citi dokumenti, audiovizuālie un kinematogrāfiskie dokumenti, fotogrāfijas, skaņu vai citi dokumenti), bet likumprojekts (tāpat kā pašlaik Likums) attiecas tikai uz grāmatvedības dokumentiem. Citu dokumentu, tai skaitā dokumentu ar arhīvisko vērtību glabāšanas noteikumi ir citu normatīvo aktu, tai skaitā Arhīvu likuma kompetencē.

*2. Papīra formas grāmatvedības dokumentu pārvēršana elektroniskā formā glabāšanai elektroniskā vidē*Ar likumprojekta 29.pantu “Papīra formas grāmatvedības dokumentu pārvēršana elektroniskā formā glabāšanai elektroniskā vidē un nosacījumi, kuru ievērošana piešķir pārvērstajam dokumentam juridisku spēku un dod tiesības iznīcināt oriģinālo dokumentu” tiek pārņemti Likuma 10.panta sestajā daļā ietvertie noteikumi un nosacījumi.**VI. Kompetences sadalījums grāmatvedības jomā***1. Ministru kabineta kompetence*Likumprojekta 30.pantā “Ministru kabineta kompetence” paredzēts pilnvarojums Ministru kabinetam likuma piemērošanai izdot grāmatvedības kārtošanas un organizācijas noteikumus un norādīti šo noteikumu satura galvenie virzieni. Tie aptver ar Ministru kabineta noteikumiem regulējamos jautājumos, kādi pašlaik ietverti saskaņā ar Likumu izdotajos Ministru kabineta 2003.gada 21.oktobra noteikumos Nr.585 “Noteikumi par grāmatvedības kārtošanu un organizāciju”. Citos likumprojekta pantos paredzētajos pilnvarojumos Ministru kabinetam izdot noteikumus paredzēts uzdevums: * noteikt kārtību, kādā individuālie komersanti un citas fiziskās personas, kas veic saimniecisko darbību, individuālie uzņēmumi, zemnieku un zvejnieku saimniecības, ja šajā punktā minēto personu apgrozījums (ieņēmumi) no saimnieciskajiem darījumiem iepriekšējā pārskata gadā nepārsniedz 300 000 *euro*, kārto grāmatvedību vienkāršā ieraksta sistēmā *(10.panta trešās daļas 1.punkts)*;
* noteikt kārtību, kādā biedrības, nodibinājumi, arodbiedrības un reliģiskās organizācijas, kuru apgrozījums (ieņēmumi) no saimnieciskajiem darījumiem gan kārtējā, gan iepriekšējā pārskata gadā nepārsniedz 40 000 *euro*, kārto grāmatvedību vienkāršā ieraksta sistēmā *(10.panta trešās daļas 2.punkts)*;

noteikt attaisnojuma dokumentā iekļaujamās papildu informācijas saturu atsevišķiem saimniecisko darījumu veidiem un īpašu noformēšanas vai sagatavošanas kārtību, kā arī citus būtiskus attaisnojuma dokumenta sagatavošanas nosacījumus *(11.panta septītā daļa).* Tie ir, piemēram, reģistrācijas numura un dokumenta veida nosaukuma veidošanas izvēles iespējas, viendabīgu dokumentu kopsavilkumu sagatavošanas un izmantošanas izvēles iespēja;- izdot noteikumus par kases ieņēmumu un kases izdevumu attaisnojuma dokumentiem, kases grāmatas kārtošanu un par kasiera pienākumiem un tiesībām. Paredzēts, ka Ministru kabinetam būs tiesības šajos noteikumos detalizētāk regulēt atsevišķas skaidras naudas uzskaites prasības un noteikt atvieglojumus gadījumos, kad uzņēmums grāmatvedību kārto vienkāršā ieraksta sistēmā vai kad uzņēmums skaidras naudas iemaksas reģistrē, izmantojot nodokļu un citu maksājumu reģistrēšanas elektroniskās ierīces un iekārtas *(14.panta trešā daļa)*;- izdot noteikumus par inventarizācijas metodēm, inventarizācijas veikšanas un norises kārtību, rezultātu dokumentēšanas un inventarizācijā atklāto starpību iegrāmatošanas kārtību (*15.panta trešā daļa)*;- izdot noteikumus par biedrību, nodibinājumu, reliģisko organizāciju un arodbiedrību, kā arī politisko organizāciju (partiju) un to apvienību gada pārskata struktūru, apjomu, saturu, sagatavošanas, pārbaudīšanas un iesniegšanas kārtību *(18.panta otrās daļas 1.punkts)*;- izdot noteikumus par uzņēmuma mantas un saistību novērtēšanu grāmatvedībā un norādīšanu finanšu pārskatos, ja uzņēmuma vai tā struktūrvienības darbība tiek izbeigta *(21.panta trešā daļa)*;- izdot noteikumus par bilances un ieņēmumu un izdevumu pārskata saturu, sagatavošanas un iesniegšanas kārtību individuālajiem uzņēmumiem, zemnieku un zvejnieku saimniecībām, individuālajiem komersantiem un citām fiziskajām personām, kas veic saimniecisko darbību un ir iedzīvotāju ienākuma nodokļa maksātāji par ienākumiem no saimnieciskās darbības vai ir izvēlējušies maksāt mikrouzņēmumu nodokli, ja minētās personas kārto grāmatvedību divkāršā ieraksta sistēmā *(23.panta otrā daļa)*. *2. Finanšu ministrijas kompetence* *grāmatvedības jomā*Likumprojekta 31.pantā “Finanšu ministrijas kompetence grāmatvedības jomā”, tāpat kā līdz šim Likuma 15.1 pantā, dots uzdevums Finanšu ministrijai izstrādāt Valsts politiku grāmatvedības jomā un koordinēt tās īstenošanu. Atšķirībā no Likuma šajā likumprojekta pantā norādītas arī galvenās ar minētā uzdevuma izpildes nodrošināšanu saistītās Finanšu ministrijas funkcijas:- izstrādāt normatīvo aktu projektus grāmatvedības jomā;- īstenot starptautisko sadarbību grāmatvedības jomā un nodrošināt Latvijas pārstāvību Eiropas Savienības institūciju un citu starptautisko organizāciju organizētajās sanāksmēs grāmatvedības jomas jautājumos, tai skaitā lai piedalītos Eiropas Savienības institūciju izstrādāto grāmatvedības jomu reglamentējošo normatīvo aktu projektu izvērtēšanā;- izvērtēt citu ministriju sagatavotos normatīvo aktu projektus attiecībā uz grāmatvedības jomas jautājumiem un, ja nepieciešams, sniegt ieteikumus to pilnveidošanai. *3. Uzņēmuma vadītāja kompetence* *grāmatvedības jomā*Atšķirībā no Likuma likumprojekta 32.pantā “Uzņēmuma vadītāja kompetence grāmatvedības jomā” ir skaidri un detalizēti noteikti uzņēmuma vadītāja pienākumi un tiesības uzņēmuma grāmatvedības jomā.Ar likumprojekta 33.pantu “Uzņēmuma vadītāja atbildība un zaudējumu atlīdzināšana” ir pārņemti Likuma 2.panta trešās daļas, 10.panta piektās daļas un 17.panta noteikumi. Uzņēmuma vadītājs ir atbildīgs par:- grāmatvedības kārtošanu atbilstoši šā likuma prasībām;- grāmatvedības dokumentu oriģinālu, kopiju vai datu attēlu saglabāšanu un aizsargāšanu pret iznīcināšanu vai nozaudēšanu līdz to nodošanai uzņēmuma arhīvā, kā arī par grāmatvedības dokumentu saglabāšanu uzņēmuma arhīvā un to pieejamību revīziju veicējiem, nodokļu administrācijai, tiesībaizsardzības iestādēm, tiesām, kā arī citām institūcijām normatīvajos aktos paredzētajos gadījumos, atbilstoši Komercnoslēpuma aizsardzības likumā attiecībā uz komercnoslēpumu grāmatvedībā minētajam;- zaudējumiem, kas, pārkāpjot šā likuma noteikumus viņa vainas dēļ, nodarīti uzņēmumam, valstij (pašvaldībai) vai trešajai personai. Fiziskās un juridiskās personas, kurām šāds zaudējums nodarīts, ir tiesīgas prasīt tā atlīdzināšanu normatīvajos aktos noteiktajā kārtībā.**VII. Persona, kura ir tiesīga kārtot grāmatvedību**Pašlaik spēkā esošā Likuma 3.panta pirmā daļa noteic, ka: “Uzņēmuma vadītājs organizē grāmatvedības kārtošanu atbilstoši šā likuma prasībām”. Minētā norma pārņemta ar likumprojekta 32.panta pirmo daļu, kur, pamatojoties uz likumprojektā paredzēto regulējumu, detalizēti norādīti uzņēmuma vadītāja pienākumi uzņēmuma grāmatvedības jomā: “Uzņēmuma vadītājs organizē grāmatvedības kārtošanu, inventarizācijas veikšanu, grāmatvedības dokumentu saglabāšanu un attiecīgo pārskatu sagatavošanu uzņēmumā atbilstoši šī likuma un ar to saskaņā izdoto normatīvo aktu prasībām”. *1. Grāmatvedis un ārpakalpojuma grāmatvedis* Ar likumprojekta 34.pantu “Grāmatvedis un ārpakalpojuma grāmatvedis” tiek pārņemti Likuma 3.panta otrās un trešās daļas nosacījumi.Likuma 3.panta otrā daļa pašlaik noteic, ka: “Uzņēmumā grāmatvedības kārtošanu veic grāmatvedības jautājumos kompetenta persona — grāmatvedis vai ārpakalpojumu grāmatvedis, ar ko uzņēmuma vadītājs noslēdzis attiecīgu rakstveida līgumu, kurā noteikti šīs personas pienākumi, tiesības un atbildība grāmatvedības kārtošanas jautājumos”. Bet 3.panta trešā daļa skaidro terminu “grāmatvedis” un “ārpakalpojuma grāmatvedis” saturu Likuma izpratnē.Likumprojektā atšķirībā no Likuma regulējuma skaidrībai precizēts:- termina “grāmatvedis” saturs. Papildus iekļauti norādījumi par līgumu, kuru noslēdz ar grāmatvedi, grāmatveža pienākumiem, par personām, kuras nav uzskatāmas par grāmatvežiem, jo veic tikai atsevišķus ar grāmatvedību saistītus pienākumus (piemēram, grāmatveža vadībā veic uzskaites vai grāmatvedības darbinieka pienākumus – rēķinu sagatavošanu vai ieskenēšanu, algu vai pašizmaksas aprēķināšanu utml.); - termina “ārpakalpojuma grāmatvedis” saturs, atbilstoši 2019.gada 18.jūlijā Valsts sekretāru sanāksmē izsludinātā likumprojekta “Grozījumi likumā “Par grāmatvedību”” (VSS-692, prot.Nr.28, 8.§), ar kuru paredzēts ieviest ārpakalpojuma grāmatvežu licencēšanu, 1.pantam, ar kuru paredzēts izteikt Likuma 3.panta trešās daļas 2.punktu jaunā redakcijā, kā arī 2.pantā paredzētajam Likuma jaunajam 3.2 pantam. Papildus iekļauti norādījumi par personām, kuras nav uzskatāmas par ārpakalpojuma grāmatvežiem.*2. Uzņēmuma vadītājs, kurš ir tiesīgs grāmatvedību kārtot pats*Ar likumprojekta 35.pantu “Uzņēmuma vadītājs, kurš ir tiesīgs grāmatvedību kārtot pats” tiek pārņemti Likuma 3.panta ceturtās daļas nosacījumi. Likumprojekta 35.pants atšķirībā no Likuma regulējuma papildināts ar jaunu punktu, kas paredz, ka uzņēmuma vadītājs tiesīgs grāmatvedību kārtot pats arī tad, ja viņš ir reliģiskās organizācijas vai tās iestādes vadītājs, ar nosacījumu, ka reliģiskajā organizācijā vai tās iestādē grāmatvedība tiek kārtota vienkāršā ieraksta sistēmā.Šis punkts likumprojektā iekļauts saskaņā ar Valsts ieņēmumu dienesta iesniegto priekšlikumu, kas pamatots ar reliģisko organizāciju ieteikumiem un informāciju par to, ka finansiālu apsvērumu dēļ mazās draudzēs bieži grāmatvedību kārto pats draudzes vadītājs. *3. Persona, kura nav uzskatāma par ārpakalpojuma grāmatvedi*Ar likumprojekta 36.pantu “Persona, kura nav uzskatāma par ārpakalpojuma grāmatvedi” tiek precīzi pārņemti Likuma 3.panta piektās daļas nosacījumi.*4. Persona, kurai aizliegts būt par ārpakalpojuma grāmatvedi*Likumprojekta 37.pantā “Persona, kurai aizliegts būt par ārpakalpojuma grāmatvedi” iekļauts 2019.gada 18.jūlijā Valsts sekretāru sanāksmē izsludinātā likumprojekta “Grozījumi likumā “Par grāmatvedību”” (VSS-692, prot.Nr.28, 8.§), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, 2.pantā paredzētais Likuma jaunais 3.3 pants.*5. Ārpakalpojuma grāmatvežu licencēšana*Likumprojekta 38.pantā “Ārpakalpojuma grāmatvežu licencēšana” iekļauts 2019.gada 18.jūlijā Valsts sekretāru sanāksmē izsludinātā likumprojekta “Grozījumi likumā “Par grāmatvedību”” (VSS-692, prot.Nr.28, 8.§), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, 2.pantā paredzētais Likuma jaunais 15.3 pants.*6. Ārpakalpojuma grāmatvežu reģistrs*Likumprojekta 39.pantā “Ārpakalpojuma grāmatvežu reģistrs” iekļauts 2019.gada 18.jūlijā Valsts sekretāru sanāksmē izsludinātā likumprojekta “Grozījumi likumā “Par grāmatvedību”” (VSS-692, prot.Nr.28, 8.§), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, 2.pantā paredzētais Likuma jaunais 15.4 pants.*7. Ārpakalpojuma grāmatveža civiltiesiskās atbildības apdrošināšana*Ar likumprojekta 40.pantu “Ārpakalpojuma grāmatveža civiltiesiskās atbildības apdrošināšana” tiek precīzi pārņemti Likuma 3.1panta nosacījumi.**VIII. Administratīvā atbildība grāmatvedības jomā un kompetence administratīvo pārkāpumu procesā**Ar likumprojekta VIII nodaļu “Administratīvā atbildība grāmatvedības jomā un kompetence administratīvo pārkāpumu procesā” un attiecīgi 41.pantu “Administratīvā atbildība par skaidras naudas uzskaites kārtības neievērošanu”, 42.pantu “Administratīvā atbildība par grāmatvedības kārtošanas nosacījumu neievērošanu un par pārskatu neiesniegšanu”, 43.pantu “Administratīvā atbildība par attaisnojuma dokumentu reģistrēšanas un lietošanas kārtības neievērošanu”, 44.pantu “Administratīvā atbildība par preču piegādes dokumentu lietošanas un reģistrēšanas kārtības neievērošanu” un 45.pantu “Kompetence administratīvo pārkāpumu procesā” ir pārņemts Likuma (2019.gada 17.oktobra likuma “Grozījumi likumā “Par grāmatvedību”” redakcijā) 18., 19., 20., 21. un 22.pants.Atšķirībā no Likumā noteiktā regulējuma likumprojekta 41., 42., 43. un 44.panta redakcija ir papildināta ar vārdiem “uzņēmuma vadītājam”. Valsts ieņēmumu dienests savā atzinumā izteica priekšlikumu papildināt minētos likumprojekta pantus ar vārdiem “uzņēmuma vadītājam” un to pamatoja ar šādu viedokli. Likumprojekta 1.panta pirmās daļas 11.punktā ietverts uzņēmuma vadītāja jēdziens. Likumprojekta 33.panta pirmās daļas 1.punktā paredzēts, ka uzņēmuma vadītājs ir atbildīgs par grāmatvedības kārtošanu atbilstoši šā likuma prasībām. Savukārt Administratīvās atbildības likuma 8.panta otrajā daļā noteikts šaurāks atbildības subjekta jēdziens, proti, par pārkāpumiem, kurus izdarījusi privāto tiesību juridiskā persona, nozaru likumos noteiktajos gadījumos pie administratīvās atbildības sauc valdes locekli. **Pārejas noteikumi**Likumprojekta pārejas noteikumi paredz, ka:1) ar šā likuma spēkā stāšanos spēku zaudē likums “Par grāmatvedību”;**2)** likumprojektā paredzētie Ministru kabineta noteikumi būs jāizdod ne vēlāk kā līdz 2021.gada 1.jūlijam un ka līdz attiecīgo Ministru kabineta noteikumu spēkā stāšanās dienai, bet ne ilgāk kā līdz 2021.gada 30.jūnijam būs piemērojami saskaņā ar Likumu izdotie Ministru kabineta noteikumi, kas minēti pārejas noteikumu 2.punktā (8 noteikumi), ciktāl tie nav pretrunā ar jauno likumu. |
| l. | Projekta izstrādē iesaistītās institūcijas un publiskas personas kapitālsabiedrības | Ar Finanšu ministrijas valsts sekretāres 2018.gada 3.maija rīkojumu Nr.150 izveidota darba grupa jauna likuma “Par grāmatvedību” izstrādei. Darba grupas sastāvā bez Finanšu ministrijas pārstāvjiem bija Valsts kases, Valsts ieņēmumu dienesta, Finanšu un kapitāla tirgus komisijas un Latvijas Bankas pārstāvji, kā arī Biznesa augstskolas “Turība” pārstāvji. Privāto sektoru darba grupā pārstāvēja Latvijas Republikas Grāmatvežu asociācija, ISO sertificēto grāmatvežu asociācija un Latvijas Zvērinātu revidentu asociācija. Darba grupas sēdēs kā pieaicinātās personas piedalījās arī Latvijas tirdzniecības un rūpniecības kameras pārstāvji. Likumprojekts skatīts 16 darba grupas sēdēs.  |
| 2. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmēs visas juridiskās un fiziskās personas, kas veic saimniecisko darbību. Likumprojektā iekļautais 2019.gada 18.jūlijā Valsts sekretāru sanāksmē izsludinātais likumprojekts “Grozījumi likumā “Par grāmatvedību”” (VSS-692, prot.Nr.28, 8.§), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, kā norādīts tā sākotnējās ietekmes ziņojuma (anotācijas) II sadaļas 1.punktā, ietekmēs fiziskas un juridiskas personas ārpakalpojuma grāmatvežus.  |
| 2. | Tiesiskā regulējuma ietekme uz tautsaimniecību un administratīvo slogu | Ar likumprojektu paredzēts aizstāt pašlaik spēkā esošo Likumu. Likumprojekts tieši neietekmēs tautsaimniecību un uzņēmējdarbības vidi, tā kā ar likumprojektu tiek pārņemts regulējums:1) kas pašlaik ietverts Likumā, to saskaņojot ar pašreizējām juridiskās tehnikas prasībām, ietverot lietoto terminu plašāku skaidrojumu, kā arī nosakot likuma mērķi un darbības jomu;2) kas pašlaik ietverts saskaņā ar Likumu izdotajos Ministru kabineta 2003.gada 21.oktobra noteikumos Nr.585 “Noteikumi par grāmatvedības kārtošanu un organizāciju” un paredz uz uzņēmumu vai tā vadītāju attiecināmus pienākumus vai tiesības (likumprojektā pārņemts 7., 9.2,27., 33., 35., 38., 39., 42., 42.2punkta regulējums);3) ko paredz likumprojektā iekļautais 2019.gada 18.jūlijā Valsts sekretāru sanāksmē izsludinātais likumprojekts “Grozījumi likumā “Par grāmatvedību”” (VSS-692, prot.Nr.28, 8.§), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru.Likumprojektā paredzētais regulējums (izņemot tajā iekļauto 2019.gada 18.jūlijā Valsts sekretāru sanāksmē izsludināto likumprojektu “Grozījumi likumā “Par grāmatvedību”” (VSS-692, prot.Nr.288.§), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru) nepalielinās un nesamazinās šīs sadaļas 1.punktā minēto personu administratīvo slogu, bet gan nodrošinās ērtāku grāmatvedību reglamentējošo prasību piemērošanu. Kā norādīts likumprojektā iekļautā 2019.gada 18.jūlijā Valsts sekretāru sanāksmē izsludinātā likumprojekta “Grozījumi likumā “Par grāmatvedību”” (VSS-692, prot.Nr.28, 8.§), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, sākotnējās ietekmes ziņojuma (anotācijas) II sadaļas 2.punktā, fiziskām un juridiskām personām - ārpakalpojuma grāmatvežiem administratīvais slogs palielināsies, jo par licences saņemšanu būs jāmaksā valsts nodeva.  |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | SaistītSaistītie tiesību aktu projekti | Likumprojektā paredzēts deleģējums Ministru kabinetam:1) noteikt kārtību, kādā individuālie komersanti un citas fiziskās personas, kas veic saimniecisko darbību, individuālie uzņēmumi, zemnieku un zvejnieku saimniecības, ja šajā punktā minēto personu apgrozījums (ieņēmumi) no saimnieciskajiem darījumiem iepriekšējā pārskata gadā nepārsniedz 300 000 *euro*, kārto grāmatvedību vienkāršā ieraksta sistēmā *(10.panta trešās daļas 1.punkts)*;2) noteikt kārtību, kādā biedrības, nodibinājumi, arodbiedrības, reliģiskās organizācijas un to iestādes, kuru apgrozījums (ieņēmumi) no saimnieciskajiem darījumiem gan kārtējā, gan iepriekšējā pārskata gadā nepārsniedz 40 000 *euro*, kārto grāmatvedību vienkāršā ieraksta sistēmā *(10.panta trešās daļas 2.punkts)*;3) noteikt attaisnojuma dokumentā iekļaujamās papildu informācijas saturu atsevišķiem saimniecisko darījumu veidiem un īpašu noformēšanas vai sagatavošanas kārtību, kā arī citus būtiskus attaisnojuma dokumenta sagatavošanas nosacījumus *(11.panta septītā daļa)*;4) noteikt prasības kases ieņēmumu un kases izdevumu attaisnojuma dokumentiem, kases grāmatas kārtošanas nosacījumus un kasiera pienākumus un tiesības. Paredzēts, ka Ministru kabinetam būs tiesības šajos noteikumos detalizētāk regulēt atsevišķas skaidras naudas uzskaites prasības un noteikt atvieglojumus gadījumos, kad uzņēmums grāmatvedību kārto vienkāršā ieraksta sistēmā vai kad uzņēmums skaidras naudas iemaksas reģistrē, izmantojot nodokļu un citu maksājumu reģistrēšanas elektroniskās ierīces un iekārtas *(14.panta trešā daļa)*;5) noteikt inventarizācijas metodes, inventarizācijas veikšanas un norises kārtību, rezultātu dokumentēšanas un inventarizācijā atklāto starpību iegrāmatošanas kārtību (*15.panta trešā daļa)*;6) noteikt biedrību, nodibinājumu, arodbiedrību, reliģisko organizāciju un to iestāžu, kā arī politisko organizāciju (partiju) un to apvienību gada pārskata struktūru, apjomu, saturu, sagatavošanas, pārbaudīšanas un iesniegšanas kārtību *(18.panta otrās daļas 1.punkts)*;7) noteikt kārtību, kādā veic uzņēmuma mantas un saistību novērtēšanu grāmatvedībā un norādīšanu finanšu pārskatos, ja uzņēmuma vai tā struktūrvienības darbība tiek izbeigta *(21.panta trešā daļa)*;8) noteikt bilances un ieņēmumu un izdevumu pārskata saturu, sagatavošanas un iesniegšanas kārtību individuālajiem uzņēmumiem, zemnieku un zvejnieku saimniecībām, individuālajiem komersantiem un citām fiziskajām personām, kas veic saimniecisko darbību un ir iedzīvotāju ienākuma nodokļa maksātāji par ienākumiem no saimnieciskās darbības vai ir izvēlējušies maksāt mikrouzņēmumu nodokli, ja minētās personas kārto grāmatvedību divkāršā ieraksta sistēmā *(23.panta otrā daļa)*;9) izdot grāmatvedības kārtošanas un organizācijas noteikumus, kuros noteikt *(30.pants)*:- grāmatvedības reģistru galvenos veidus, citus būtiskus grāmatvedības reģistru kārtošanas nosacījumus,- kārtību, kādā labo vai papildina ierakstus grāmatvedības reģistros un attaisnojuma dokumentos,- prasības preču piegādes dokumentiem un to reģistrēšanai; - prasības grāmatvedības datorprogrammām un grāmatvedības informācijas datorsistēmu programmatūrai; - papildu noteikumus par grāmatvedības organizācijas dokumentiem; - grāmatvedības kontroles prasības, - grāmatvedības darba posmus, kas veicami grāmatvedības ciklā. Ņemot vērā likumprojektā iekļautajā 2019.gada 18.jūlijā Valsts sekretāru sanāksmē izsludinātajā likumprojektā “Grozījumi likumā “Par grāmatvedību”” (VSS-692, prot.Nr.28, 8.§), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, un tā sākotnējās ietekmes novērtējuma ziņojuma (anotācijas) IV sadaļā minēto, papildus iepriekšminētajiem deleģējumiem likumprojektā Ministru kabinetam paredzēti vēl šādi deleģējumi:1) noteikt licences izsniegšanas, atjaunošanas, pārreģistrācijas, apturēšanas un anulēšanas prasības un kārtību, kā arī ierobežojumus licences saņemšanai un licences izsniedzošās institūcijas lēmumu apstrīdēšanas kārtību *(38.panta trešā daļa)*;2) izdot noteikumus par valsts nodevas apmēru un maksāšanas kārtību *(38.panta ceturtā daļa)*.Ministru kabinets līdz 2021.gada 1.jūlijam izdod šā likuma 10.panta trešās daļas 1. un 2.punktā, 11.panta septītajā daļā, 14.panta trešajā daļā, 15.panta trešajā daļā, 18.panta otrās daļas 1.punktā, 21.panta trešajā daļā, 23.panta otrajā daļā un 30. pantā minētos noteikumus. Līdz attiecīgo Ministru kabineta noteikumu spēkā stāšanās dienai, bet ne ilgāk kā līdz 2021.gada 30.jūnijam piemērojami iepriekš spēkā esošie Ministru kabineta noteikumi, ciktāl tie nav pretrunā ar šo likumu.Pēc likumprojekta “Grāmatvedības likums” pieņemšanas būs nepieciešams izdarīt grozījumus 24 dažādu ministriju kompetencē esošajos Ministru kabineta noteikumos un 18 likumos, lai aizstātu atsauci uz likumu “Par grāmatvedību” ar atsauci uz likumu “Grāmatvedības likums” (piemēram, Uzņēmumu ienākuma nodokļa likumā, Apdrošināšanas un pārapdrošināšanas likumā, Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā un likumā “Par ieguves rūpniecībā vai pirmatnējo mežu izstrādē iesaistītu komercsabiedrību paziņojumiem par maksājumiem pārvaldes iestādēm”, par kuru grozījumu izstrādāšanu atbildīga Finanšu ministrija).Papildus minētajam, būs nepieciešami grozījumi Maksātnespējas likumā, lai: 1) noteiktu, kam jāiesniedz likumprojekta 18.panta otrās daļas 2.punktā minētais finanšu pārskats, kuru sagatavo uzņēmumi, kuriem saskaņā ar Maksātnespējas likumu pasludināts maksātnespējas process. Būtu jāparedz, ka šis finanšu pārskats iesniedzams Maksātnespējas administrācijai un/vai Valsts ieņēmumu dienestam;2) precizētu maksātnespējīgas juridiskās personas finanšu pārskata sagatavošanas noteikumus. Pašlaik Maksātnespējas likuma 26.panta piektā daļa noteic, ka:“Administrators juridiskās personas maksātnespējas procesa laikā organizē parādnieka grāmatvedības uzskaiti atbilstoši normatīvo aktu prasībām. Ja uz parādnieku attiecas Gada pārskatu likums, administrators iesniedz Valsts ieņēmumu dienestam gada pārskata un zvērināta revidenta ziņojuma (ja tāds ir nepieciešams) norakstu tikai tajos gadījumos, kad administrators ir pieņēmis lēmumu par parādnieka saimnieciskās darbības turpināšanu pilnā vai ierobežotā apjomā.”Minētais regulējums ir novecojis un nav pilnīgs, jo:- Gada pārskatu likums kopš 2016.gada 1.janvāra ir zaudējis spēku;- maksātnespējas gadījumā kredītiestādes, apdrošināšanas sabiedrības vai cita maksātnespējīga finanšu un kapitāla tirgus dalībnieka finanšu pārskats būtu sagatavojams, ņemot vērā attiecīgās personas gada pārskata sagatavošanu reglamentējošā normatīvajā aktā noteiktās finanšu pārskata sastāvdaļu shēmas. Tas pats attiecas arī uz maksātnespējīgas biedrības finanšu pārskata sagatavošanas nosacījumiem. |
| 2. | Atbildīgā institūcija | Finanšu ministrija. Aizstājot citu ministriju kompetences esošajos normatīvajos aktos atsauci uz likumu “Par grāmatvedību” ar atsauci uz likumu “Grāmatvedības likums”, kā arī citus nepieciešamos grozījumus veic attiecīgā ministrija kārtējos grozījumos. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2017.gada 14.jūnija direktīva (ES) 2017/1132 attiecībā uz sabiedrību tiesību dažādiem aspektiem.Eiropas Parlamenta un Padomes 2015. gada 20. maija direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes regulu (ES) Nr. 684/2012 un atceļ Eiropas Parlamenta un Padomes direktīvu 2005/60/EK un Komisijas direktīvu 2006/70/EK. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2017.gada 14.jūnija direktīva (ES) 2017/1132 attiecībā uz sabiedrību tiesību dažādiem aspektiem (turpmāk – Direktīva 2017/1132).Eiropas Parlamenta un Padomes 2015. gada 20. maija Direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr.684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK (turpmāk – Direktīva 2015/849). |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2017/1132 14.panta “f” apakšpunkts  | Likumprojekta 18.panta pirmā daļa. | Šīs tabulas A ailē minētā ES tiesību akta vienība tiek pārņemta pilnībā.  | Likumprojekts neparedz stingrākas prasības kā ES tiesību akts. |
| Direktīvas 2015/849 2.panta 1.punkta trešās daļas “a” apakšpunkts | Likumprojekta 34.panta otrās daļas 2.punkts. | Šīs tabulas A ailē minētā ES tiesību akta vienība tiek pārņemta tikai attiecībā uz ārštata grāmatvežiem (ārpakalpojuma grāmatvežiem). | Likumprojekts neparedz stingrākas prasības kā ES tiesību akts. |
| Direktīvas 2015/849 47.panta 3.punkts  | Likumprojekta 37.pants. | Šīs tabulas A ailē minētā ES tiesību akta vienība tiek pārņemta pilnībā. | Likumprojekts neparedz stingrākas prasības kā ES tiesību akts. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Nav attiecināms. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Dalībvalstis dara Komisijai zināmus to tiesību aktu galvenos noteikumus, ko tās pieņem jomās, uz kurām attiecas Direktīva 2017/1132 un Direktīva 2015/849. |
| Cita informācija | Nav. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts tika izskatīts un konceptuāli saskaņots tā izstrādei izveidotajā darba grupā, kuras sēdēs kā darba grupas locekļi vai kā pieaicināti eksperti piedalījās arī Latvijas Republikas Grāmatvežu asociācijas, ISO sertificēto grāmatvežu asociācijas, Latvijas Zvērinātu revidentu asociācijas un Latvijas tirdzniecības un rūpniecības kameras pārstāvji.Uzziņa par likumprojektu publicēta Finanšu ministrijas tīmekļa vietnē sadaļā “Sabiedrības līdzdalība” – “Grāmatvedības politika.” Līdz ar to sabiedrības pārstāvji var līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. Plānots, ka pēc likumprojekta pieņemšanas Finanšu ministrijas pārstāvji sniegs skaidrojumus par jauno likumu sanāksmēs, konferencēs, kā arī preses izdevumos. |
| 2. | Sabiedrības līdzdalība projekta izstrādē | Uzziņa par likumprojektu publicēta Finanšu ministrijas tīmekļa vietnē sadaļā “Sabiedrības līdzdalība” – “Grāmatvedības politika.” 2019.gada 21.oktobrī, adrese: <http://www.fm.gov.lv/lv/sabiedribas_lidzdaliba/tiesibu_aktu_projekti/gramatvedibas_politika#project608>kā arī Valsts kancelejas tīmekļa vietnē: <https://www.mk.gov.lv/content/ministru-kabineta-diskusiju-dokumenti>Likumprojekta izstrādes gaitā Latvijas Republikas Grāmatvežu asociācijas, ISO sertificēto grāmatvežu asociācijas, Latvijas Zvērinātu revidentu asociācijas un Latvijas tirdzniecības un rūpniecības kameras pārstāvji izteica priekšlikumus un pauda viedokli darba grupas sēdēs, kā arī sniedza rakstiskus komentārus un priekšlikumus. Darba grupas sēdēs tika izvērtētas visas pašlaik spēkā esošā Likuma normas un tika panākta vienošanās par nepieciešamo likumprojektā iekļaujamo jauno regulējumu. |
| 3. | Sabiedrības līdzdalības rezultāti | Latvijas Republikas Grāmatvežu asociācijas, ISO sertificēto grāmatvežu asociācijas, Latvijas Zvērinātu revidentu asociācijas un Latvijas tirdzniecības un rūpniecības kameras pārstāvju izteiktie priekšlikumi un komentāri tika apspriesti darba grupas sēdēs, kur likumprojekta izstrādes gaitā par tiem tika panākta vienošanās. Saistībā ar nevalstisko organizāciju priekšlikumu, piemēram, likumprojektā tika iekļauts 5.pants “Grāmatvedības uzdevumi” darba grupas sēdēs apstiprinātajā redakcijā. Ņemot vērā nevalstisko organizāciju pārstāvju ierosinājumus, likumprojekta sākotnējās ietekmes ziņojumā (anotācijā) tika iekļauti detalizēti skaidrojumi par likumprojektā paredzētā regulējuma atšķirībām no Likumā noteiktā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests, Korupcijas novēršanas un apkarošanas birojs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildei nav nepieciešams reorganizēt esošās institūcijas, veidot jaunas institūcijas vai likvidēt esošās institūcijas. Analoģiski Likumā pašlaik spēkā esošajam regulējumam arī turpmāk Valsts ieņēmumu dienestam un Korupcijas novēršanas un apkarošanas birojam būs tiesības piemērot administratīvo sodu, ja attiecīgā uzņēmuma vadītājs nebūs ievērojis attiecīgo grāmatvedību reglamentējošo normatīvo aktu nosacījumus vai tajos noteikto kārtību.Atbilstoši 2019.gada 18.jūlijā Valsts sekretāru sanāksmē izsludinātajam likumprojektam “Grozījumi likumā “Par grāmatvedību”” (VSS-692, prot.Nr.28, 8.§), kurš paredz ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru un, kā norādīts minētā likumprojekta sākotnējās ietekmes ziņojumā (anotācijā), ar kuru paredzēts ieviest Eiropas Padomes *Moneyval* ekspertu rekomendācijas, sakārtot grāmatvedības ārpakalpojumu nozari, celt grāmatvedības pakalpojumu kvalitāti un mazināt ēnu ekonomiku, likumprojekts paredz, ka Valsts ieņēmumu dienestam būs pienākums veikt ar ārpakalpojumu grāmatvežu licencēšanu saistītos uzdevumus.  |
| 3. | Cita informācija | Nav. |

Finanšu ministrs J.Reirs

A.Priede, 67083866

arta.priede@fm.gov.lv

G.Majevska, 67095616

gunta.majevska@fm.gov.lv